Талабалар сони: 600 нафар\nТалабалар ёши: 11 дан 20 ёшгача\nЖанубий Африкадаги Waterford Kamhlaba UWC коллежи Жанубий Африкада адолатсиз алоҳида ўқитиш тизимига қарши 1963 йили ташкил этилган. Даставвал мактаб ўрнида Уотерфорд Парк Эсейт (Waterford Rapk Estate) номли ферма мавжуд бўлган. 1967 йил Свазиленднининг собиқ олий ҳукмдори, Қирол ҳазрати Собуза II коллежга келиб, унга “Kamhlaba”, яъни “шу дунёга тааллуқли” ёки “бутун ер юзига тааллуқли” деган номни берди. Мактабга берилган ушбу ном миниатюралардаги дунё каби ёки диний ва ирқий тафовутлар ҳеч қандай аҳамиятга эга бўлмаган жойи сифатида мазкур мактаб аҳамиятини акс эттиради. UWCнинг бошқа мактаб ва коллежларидан Waterford Kamhlaba коллежининг фарқи шундаки, бу ерда ўқиш январда бошланиб, ноябрь ойида ниҳоясига етади.\nМаҳаллий хайрия ташкилотлари билан яқин ҳамкорлик. Ижтимоий фойдали фаолият дастури асосида, мактаб маҳаллий қочоқлар лагерлари ва райондаги болалар марказлари билан фаол ҳамкорлик қилади.\nUWCнинг Африкадаги ягона мактаби. Waterford Kamhlaba минтақадаги UWCнинг ягона мактаби бўлиб, у ҳаракатнинг элчиси ва янги ғояларни тарғиб этувчиси сифатида ўз ўрнига эга. Мазкур мактабни Африкадаги кўплаб ислоҳотчилар битирган.\nЖанубий Африкадаги биринчи сегрегация қилинмаган мактаб. У Жанубий Африкада ирқий айирмачилик, яъни турли ирқ болаларининг бир мактабда таълим олиши ман этилган даврда, адолатсиз алоҳида ўқитиш тизимига қарши ташкил этилган. Waterford Kamhlaba UWC мактаби – бу панафрикаликларнинг ўқув даргоҳи бўлиб, ўзининг тарихи ва қадриятларига содиқ қолиб, маданий ва ирқий хилма-хилликнинг барча кўринишларини қўллаб-қувватлайди.\nWaterford Kamhlaba UWC мактаби уч йўналишдаги таълим дастурини таклиф этади. Булар: бошланғич синф болалари учун мўлжалланган Waterford дастури, 6 синфдан 8 синфгача (11 ёшдан 14 ёшгача бўлган болалар) учун, 9-10 синф ўқувчилари (14-16 ёшдаги ўсмирлар) учун ўрта маълумот ҳақидаги Халқаро Кембридж сертификати (Cambridge IGCSE) ҳамда юқори синфдагилар, яъни 16 ёшдан 20 ёшгача бўлган ўқувчилар учун мўлжалланган Халқаро бакалавриат (IBDP) дастури.\nХалқаро бакалавриат дастурига 10 синфни битирувчилар тўғридан-тўғри ўқишга қабул қилинмайди. Улар ўқишга кириш учун ҳужжат топшириб, танлов жараёнларидан ўтишлари лозим.\nХалқаро бакалавриат дастури доирасида стандарт фанлардан ташқари, француз, испан ва свати тиллари, атропология, психология, бизнесни идора қилиш, мусиқа ва театр санъати каби фанлардан ҳам дарс ўтилади.\nWaterford Kamhlaba UWC мактаби ўқувчиларига енгил атлетика, бадминтон, баскетбол, крикет, чим устидаги хоккей, нетбол, рэгби, футбол, софтбол, сквош, сузиш, волейбол ва тенис каби спортнинг барча турлари бўйича шуғулланишга имкон яратилган. Бундан ташқари мактаб ўқувчилари саёҳатларга бориш, отда сайр қилиш, қайиқларда сузиш, қояларга чиқиш ва югуриш, машаққатли жойлардан ўтиш каби машғулотларда ҳам қатнашадилар. Мактабда бир неча (жумладан, театр ва мусиқа йўналишида) тўгараклар очилган. Уларга нафақат ўқитувчилар, балки ўқувчиларнинг ўзлари ҳам раҳбарик қиладилар. 1979 йилдан бошлаб Waterford Kamhlaba UWC мактабида ижтимоий фойдали фаолият йўналиши ҳаётнинг ажралмас қисми ва мактабнинг қадрияти сифатида расман жорий этилган. Халқаро бакалавриат дастурининг барча ўқувчилари ва 10-синф талабалари жамоат лойиҳалари учун ҳафтада икки соатдан кам бўлмаган вақт сарфлашлари лозим. Бу ташаббуслар - маҳаллий шифохоналар билан ҳамкорлик қилиш, имконияти чекланган инсонларга ёрдам бериш, мактаб ва болалар боғчасида ишлаш ҳамда экология соҳасидаги лойиҳаларда қатнашиш, жумладан чиқиндиларни қайта ишлашни ўз ичига олади.\nЭкухулени (“ўсиш уйи”) корпусида 6-, 7- ва 8-синфлардан иборат 80 нафар ўқувчи жойлашиши мумкин. Эсивени уйи (“мамлакатдаги одамлар уйи”) эса, 9-10-синф ўқувчиларининг 110 нафарини ўз ичига олиш имкониятига эга. Эланджени (“кун чиқиш уйи”) уйига 130 нафар талаба ва 68 нафар Халқаро бакалавриат дастурида ўқийдиганлар жойлашиши мумкин. Бу уйларда ўқувчилар алоҳида-алоҳида, ёки икки киши бир хонада яшайдилар. Бу жойда болар ва қизлар учун алоҳида бўлинган қисм, умумий жой, компьютер маркази, кутубхона, телевизор тамошо қилиш хонаси ва ошхона мавжуд. Ҳар бир яшаш корпусида ҳар куни икки жинсга мансуб тарбиячилар навбатчилик қиладилар. Кампусда таълим олиш, шунингдек спорт ҳамда санъат билан шуғулланиш учун барча шароит муҳайё қилинган.\nWaterford Kamhlaba UWC мактаби Сидвашинининг баланд тоғлари чўққисида жойлашган. Бу жой Свазиленд пойтахти - Мбабанедан, машинада тахминан 10-15 дақиқалик масофададир. Кампусда маҳаллий наботот ва ҳайвонот олами тўла намоён бўлади. Мактаб ҳудудидаги пиёдалар юрадиган йўлаклардан Свазиленднинг бетакрор манзараларини кўриш имконияти бор.\nWaterford Kamhlaba UWC мактабига киришнинг уч йўли мавжуд.\nмактабга тўғридан-тўғри ариза бериш;\nUWCнинг миллий қўмитаси орқали ариза бериш;\nWaterford Kamhlaba UWC мактабининг IGCSE дастури бўйича ўқийдиган 10-синф ўқувчилари ички ариза бериши мумкин. Халқаро бакалавриат дастурига 10-синфни битирувчилар автоматик тарзда ўқишга қабул қилинмайдилар.


Нурмагомедов Макгрегорни қўрқоқ жўжахўрозга ўхшатди\n15:41 / 24.11.2016 10397\nРоссиялик Ҳабиб Нурмагомедов ўрта ва енгил вазнда жангчилар чемпионати мутлақ ғолиби (UFC) ирландиялик Конор Макгрегорни ўзи билан жангдан ҳудди қўрқоқ жўжахўроз каби қочмасликка чақирди. Россиялик бу сўзларни Twitter ижтимоий тармоғидаги ўз саҳифасига жойлаштирди.\n«Конор, сен чемпионсан, сен мен билан жанг қилишинг лозим. Ҳар доим ҳозиргидек мендан қочиб юрсанг, ҳар сафар кўзгуга қараганингда ўзингни ҳурмат қилмайсан, фарзандларинг сени ҳурмат қилмайди, сени дўстларинг ва оиланг ҳам ҳурмат қилмайди. Қўрқоқ жўжа каби ўзингни тутгандан кўра, самурай каби ҳалок бўл», - деб ёзди Нурмагомедов Макгрегорга.\nРоссиялик ирландияликнинг миллий ғурурига ҳам тегиб ўтган. «Мен сен учун ноқулай рақиб эканимни биламан. Бироқ сен чемпионсан ва энг кучлилар билан жанг қилишинг шарт. Жўжача бўлиб эмас, балки ирландиялик жангчи бўлиб ҳалок бўл. Ирландия халқи кўплаб урушларда қатнашган. Сен ўз юртинг шарафини фахр билан ҳимоя қилишинг керак», - дея қўшиб ўтди Нурмагомедов.\nUFC 205 мусобақасида Макгрегор америкалик Эдди Альваресни нокаутга учратиб, ташкилот тарихида икки вазн тоифасида бир вақтда чемпион бўлган илк спортчига айланди. Россиялик енгил вазнчи ўша турнирда америкалик Майкл Жонсон устидан зафар қучди. Нурмагомедов мусобақага қадар ҳам, ундан сўнг ҳам енгил вазнда унвон учун жанг талаб қилди. UFC президенти Дэйна Уайт эса ташкилот томонидан бу масала кўриб чиқилаётганини маълум қилди.\nМаълумот учун, Нурмагомедов унинг кейинги баҳси чемпионлик унвони учун бўлмаса UFC’да иштирокини тўхтатиши ҳақида маълум қилган. Россиялик жангчи бирон маротаба ҳам мағлуб бўлмаган спортчи саналади. ММА’даги фаолияти давомида у 24 жанг ўтказиб, уларнинг 16 да муддатидан аввал ғалаба қозонган. Макгрегор эса аралаш яккакурашларда 24 баҳсда қатнашиб, 21 та ғалабага (19 таси – муддатидан аввал) ва уч мағлубиятга эга.\nМакгрегор Нурмагомедов билан жангдаги ўз хатоларини маълум қилди\nНурмагомедов, Зидан ва Салоҳ энг машҳур мусулмонлар рўйхатига кирди\nUFC раҳбари Нурмагомедов энди ким билан жанг ўтказиши кераклигини айтди


06 июл 2022, Тошкент вақти: 17:44\nЧеченистонда Ислом тиббиёт марказлари ташкил қилинган эди.\nРасмий маълумотда айтилишича, қонун меъёрларида 9та ўзгариш бўлади. Улар орасида АИ-80 бензини нархини давлат томонидан бекор қилиниши, табибларга тиббиёт ташкилотларида ишлашга рухсат берилиши ва прокурорлар ваколатининг қисқартирилиши каби ўзгаришлар бор.\nҚуйида вазирлик томонидан эълон қилинган маълумот билан тўлиқ таниша оласиз.\n6. Боғча пули миқдорлари ўзгаради\n7. Бўстонлиқда турар жойни ижарага берганлик учун алоҳида солиқ тартиби жорий этилади\n8. Олий ва ўрта махсус таълим вазирлиги ҳузуридаги Олий таълимни ривожлантириш тадқиқотлари ва илғор технологияларни татбиқ этиш маркази директори меҳнатга ҳақ тўлаш шартлари бўйича ОТМ ректорига, директор маслаҳатчиси ва директор ўринбосарлари — ОТМ проректорига, бошқарма ва бўлим бошлиқлари — факультет деканига, бош мутахассис — катта ўқитувчига, етакчи мутахассис — ўқитувчига тенглаштирилади.\n9. Давлат қурилиш назоратининг янги тартиби жорий этилади


Обама Путинни Савченкони озод қилишга чақирди\n19:26 / 16.03.2016\nАҚШ президенти Барак Обама Россия президенти Владимир Путинни украиналик аёл учувчи Надежда Савченкони озод қилишга чақирди. Бу ҳақда АҚШнинг Москвадаги элчихонаси матбуот котиби Уилл Стивенсга иқтибос келтирган ҳолда “Интерфакс” ахборот агентлиги маълум қилди.\nУнинг айтишича, бу масала 14 мартда икки президент ўртасида бўлиб ўтган телефон суҳбатида муҳокама қилинган.\n“АҚШ президенти Барак Обама ўзининг россиялик ҳамкасби Владимир Путинни қўлга олинган учувчи ва парламент аъзоси Савченкони Минск келишувларининг барча ноқонуний ушлаб турилган шахсларни озод қилиш қоидасига кўра озод этишга чақирди”, деб айтди Стивенс.\nАввалроқ украиналик депутатлар Ангела Меркель ва Хиллари Клинтондан Савченкони озод қилишда кўмак беришларини сўрашгани маълум қилинганди.


31 март – озарбайжонлар арманилар тарафидан қатлиом қилинган кун\nОзарбайжонда 31 март – “Озарбайжонлар геноцид қилинган кун” сифатида расман нишонланади. Бу фожеа 1918 йили рўй берган эди.\nШу куни арман жангарилари аэропланлар ëрдамида озарий турк маҳаллалари устига бомба ëғдиришди. Каспий флотилиясининг икки кемаси денгиздан туриб шаҳарни тўпга тутди. Армани жангарилари мусулмон маҳаллаларига кириб, тинч аҳолини бешикдаги боласигача ўлдириб, мол-мулкини талон-торож қилди.\nДеярли қуролсиз бўлган мусулмонлар оқ байроқ кўтариб дашноқ жангариларидан шафқат сўрагани ҳақида маълумотлар бор.\nДашноқ армани жангарилари тарафидан мусулмонларни оммавий қатлиом қилиш Боку губернясининг бошқа нуқталарида ҳам давом этди.\nБокуга қилинган ҳужум билан бир кунда аксар туркий аҳоли яшайдиган Шамаха ва Куба шаҳарлари ҳам арман террорчилари тажовузига учради.\n12 мингга яқин озари турк қатл этилган\nАмазасп Срванцтян исмли арман террорчиси бошқарган отряд Куба шаҳрини қирғинбарот қилгани ва Куба уездидаги 122 мусулмон яшайдиган қишлоққа ўт қўйгани ҳақида маълумотлар бор.\n2007 йили Куба шаҳрида стадион қурилаëтган пайтда арманилар қирғини қурбонларининг оммавий қабристони топилган.\n400 та жасад қолдиқларининг 50 таси болалар ва 100 таси аëлларга оидлиги аниқланган.\nТурели ҳисобларга кўра, Бокудаги арман геноциди пайтида 3 мингдан 12 мингга яқин озари турк қатл қилинган.\nАмерикалик тарихчи М.Смитга кўра, “арман дашноқларини жангари миллатчилик мафкураси ҳаракатлантирган”.\nБританиялик тадқиқотчи Питер Хопкиркнинг ëзишича, арманлар иложи борича кўпроқ мусулмонларни ўлдириш учун март ҳодисалари пайтида астойдил тиришган:\n“Арманлар ўз эски душманларининг қочаëтганини кўриб, қасос олиш пайида бўлди. Шу боис, жанглар шаҳардаги барча мусулмонлар қатл қилингунига қадар давом этди. Қирғиннинг бешинчи куни қаршиликни тўхтатган шаҳар ҳали олов ичида эди. Кўчалар ярадор мусулмонлар ва мурдалар билан тўла эди”.\nШаҳарда бирорта мусулмон қолмаганди\nТарихий ҳужжатларга кўра, озарий турклар оммавий тарзда шаҳарларни ташлаб қоча бошлаган ва бу қочиш 5 апрелгача давом этган.\nБританиянинг Бокудаги вице-консули майор Макдоннелга кўра, шаҳарда “бирорта нуфузли мусулмон қолмаган эди”.\nСовет Иттифоқи даврида “март ҳодисалари”ни унуттиришга уринилган. Арман гендоциди пайтида қурбон бўлганлар дафн этилган қабристон совет ҳукумати тарафидан бузиб ташланиб, ўрнига Киров номидаги парк ташкил қилинган.\n1998 йилда Озарбайжон Республикасида 31 март “Озарбайжонлар геноцид қилинган кун” деб расман эълон қилинди.\n2012 йилнинг 27 мартида АҚШнинг Нью-Йорк штати губернатори Эндрю Куомо тақдимига кўра, штат парламенти 1918 йил март ойидаги қирғин қурбонларини хотирлар экан, “Озарбайжонларни эслаш куни” деган резолюцияни қабул қилди.\ndata-title="31 март – озарбайжонлар арманилар тарафидан қатлиом қилинган кун" data-description="Озарбайжонда 31 март - "Озарбайжонлар геноцид қилинган кун" сифатида расман нишонланади. Бу фожеа 1918 йили рўй берган эди. Шу куни ..." data-image="https://eltuz.com/wp-content/uploads/2016/03/rasm1035.jpg" data-url="https://eltuz.com/vaqt-mashinasi/105688/" data-services="facebook,odnoklassniki,twitter,telegram" data-counter="ig">\nАҚШ ўзбек пахтасини болалар меҳнатига оид тақиқ рўйхатидан чиқарди\nАҚШ Меҳнат департаменти ўзбек пахтасини сотиб олинмаслиги керак бўлган товарлар рўйхатидан чиқарди. Бу АҚШ ўзбек пахтасини етиштиришда болалар меҳнати ...\nЎзбек давлатчилиги Шайбонийхондан бошланганми?\n1947 йилда чоп этилган илк “Ўзбекистон халқлари тарихи” II жилдининг мундарижасидан бир парча. Бундан нима хулоса қилишимиз мумкин? – ...\n26 апрель – Тошкентда ер қимирлаб, Ўзбекистон пойтахтининг катта қисми вайрон бўлган эди\n1966 йил 26 апрель куни Тошкентда тонгги соат 5 дан 22 дақиқа 53 сония ўтганда Рихтер ўлчови бўйича 8 ...


“Panasonic” улкан, оғир ва қиммат планшетникни ишлаб чиқди - Darakchi\n“Panasonic” улкан, оғир ва қиммат планшетникни ишлаб чиқди\n“Panasonic” компанияси “Toughpad UT-MB5” деб номланувчи улкан 20 дюймли планшетник релизининг санасини эълон қилди. Ушбу қурилма супераниқликдаги 4K-экранига (3840х2560 нуқта) эга. Планшетник 2014 йил январида АҚШда савдога чиқарилади ва нархи 5999 долларни ташкил этади, деб ёзади "Вести.Хайтек".\nАйтиш жоизки, “Toughpad” қурилмаси шу йил бошида, январь ойида бўлиб ўтган "CES 2013” кўргазмасида тақдим этилганди.\nЯқинда “Panasonic” компанияси қурилманинг Америкада чиқариладиган версияси ўта юқори ечимдаги суюқ кристалли экран, 8 гигабайтли оператив хотира, сиғими 256 ГБ бўлган SSD-тўпловчиси ва фронтал HD-камера билан жиҳозланади.\nҚурилма “Intel Core i5” процессорида ва "Windows 8.1” операцион тизими асосида ишлайди. Планшетникни видеомонтаж, қурилиш, дизайн, фотосуратлар ва медицина соҳаларида қўллаш мумкин.\nҚурилма автоном режимда бор-йўғи икки соатга яқин ишлаши мумкин. Бунинг устига уни портатив деб ҳам бўлмайди: оғирлиги 2,5 кг ни ташкил этади. Шу боис компания қурилмага қўшимча равишда кейс ҳамда планшетни компьютер-моноблокка айлантирадиган махсус таглик сотиб олишни таклиф этади.


биринчи мақола.Даюс, сўзи луғатда .мулойимлик,, .юмшоқлик,, .хорлаш, каби маъноларни англатади. Шаръий истилоҳда эса аҳли аёли ва оила аъзоларини бегоналардан давоми...\n4409 11:00 / 16.01.2021\n789 15:00 / 12.01.2021\nХулосаЗикр қилинган ва ушбу мавзуга оид ҳаётда учрайдиган бошқа ҳолатларга теран назар солсак фаҳшга, зинога сабаб бўлаётган бир қанча нарсаларни кўришимиз давоми...\n2466 15:00 / 04.01.2021\nЗинодан ўзини тийиб қолган эркакУлфатлар билан йиғилиб, кўришиб турамиз. Бир куни улфатларим саунага боришни таклиф қилишди. Бордик ва чўмилдик. Сўнгра саунага давоми...\n2395 11:00 / 29.12.2020\n2804 11:00 / 21.12.2020\nЗинога қўл урган аёл Эрим билан бахтли яшар эдик. Эрим уй олгач қайнона ва қайнотамнинг уйидан кўчиб чиқдик. Уларнинг оиласи ўзига тўқ эди. Эрим автоҳалокатда давоми...\n2782 17:20 / 14.12.2020\nЗинокор ҳайдовчиКасбим сабабли турли ҳил инсонлар билан мулоқотда бўламан. Баъзида машинамга ўтирган аёллар менга кўз сузишади. Лекин мен уларни айтган давоми...\n3196 15:00 / 07.12.2020\n2328 15:00 / 30.11.2020\nЗино ва фаҳш масаласини баҳс қилиш чоғимизда бу мавзуга доир Қуръон оятлари, Пайғамбаримиз соллаллоҳу алайҳи васалламнинг муборак ҳадислари ва олимларимизнинг давоми...\n1510 17:00 / 23.11.2020\n1089 15:05 / 16.11.2020


6 октябрь куни қандай об-ҳаво кутилмоқда?\nТошкент шаҳри. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 5-10 м/с тезликда эсади, 12-17 м/с гача кучайиши мумкин. Ҳарорат кечаси 10-12 даража, кундузи 17-19 даража илиқ бўлади.\nҚорақалпоғистон, Хоразм вилояти. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 4-9 даража, кундузи 13-18 даража илиқ бўлади.\nБухоро ва Навоий вилоятлари. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 8-13 даража, кундузи 15-20 даража илиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 7-12 даража, кундузи 15-20 даража илиқ бўлади.\nҚашқадарё ва Сурхондарё вилоятлари. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 8-13 даража илиқ, кундузи 20-25 даража иссиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 7-12 даража, кундузи 15-20 даража илиқ бўлади.\nРеспубликанинг тоғли ҳудудлари. Ҳаво ўзгариб туради, тоғ олди ва тоғ ҳудудларнинг баъзи жойларида ёмғир ёғади, баланд тоғ ҳудудларида қорга айланиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 3-8 даража, кундузи 6-11 даража илиқ бўлади.


Эндиликда мактаб директорларига ҳам ойлик устамалар тўланиши мумкин - xabar.uz\nЭндиликда мактаб директорларига ҳам ойлик устамалар...\n04.01.2021 12:15 0 1637\nҲукумат қарори (831-сон, 31.12.2020 й.) билан Вазирлар Маҳкамасининг «Умумий ўрта таълим муассасаларининг ўрнак кўрсатган ходимларини моддий рағбатлантириш тартибини такомиллаштириш тўғрисида» 2019 йил 30 сентябрдаги 823-сон қарорига ўзгартириш ва қўшимчалар киритилди. Бу ҳақда «Ҳуқуқий ахборот» канали хабар берди.\nКиритилган қўшимчаларга кўра, мактабларнинг педагог ходимлари халқаро тадқиқотларга ўқувчиларни тайёрлаб бориш ишларига муносиб ҳисса қўшган тақдирда базавий тариф ставкасига нисбатан ҳар ойлик 100 фоиз устама қўшилади.\nИлгари ушбу устама педагог ходимлар фаолияти давомида юқори натижалар кўрсатган тақдирда тўланган.\n100 фоизлик устама олишга даъвогар педагог ходимларнинг машғулот олиб борадиган фанлари бўйича ўқувчиларининг билимлари халқаро баҳолаш дастурлари интеграция қилинган назорат материаллари асосида баҳоланади.\nБунда назорат материаллари Таълим сифатини баҳолаш бўйича халқаро тадқиқотларни амалга ошириш миллий маркази билан ҳамкорликда Республика таълим маркази томонидан тайёрланади.\nИлгари назорат материаллари Қорақалпоғистон Республикаси Халқ таълими вазирлиги, Тошкент шаҳар халқ таълими бош бошқармаси ва вилоятлар халқ таълими бошқармалари томонидан тайёрланган.\nШунингдек, эндиликда ўқувчилари халқаро фан олимпиадаларида ғолибликни қўлга киритганда мактабларнинг раҳбар ходимларига ва соатбай ишловчи ўқитувчиларга ҳам ойлик устамалар белгиланади.\nмактаб директори ойлик\nМирзо-Улуғбек Абдусаломов: «Бу ё давлат сиёсатига қарши қилинаётган иш, ёки...»


Диего Симоне: “Диего Коста учун жонимни беришга тайёрман” / CHAMPIONAT.asia\n16:37Шомуродов жароҳат олди. У "Сампдория"га қарши ўйинни ўтказиб юборади 5 16:14ЎФА раҳбарияти УЕФА консультанти Рожер Мейхри билан учрашди 4 16:00Coca Cola Суперлига. "Бухоро" - "Сўғдиёна" 2:4 (матнли трансляция) 7 15:50Карикатура: Месси ва Роналду "Альянц Стэдиум"да "Ювентус"ни мағлуб этишди 1 15:50Про лига. "Истиқлол" "Оқ-тепа"ни мағлуб этди, лекин кучли тўртликка кира олмади 5 15:27Лэмпард Мессини Роналдудан кучли деб ҳисоблайди: "Лионелни тоза ва табиий истеъдоди учун танлайман" 21 15:002020 йил Тошкент шаҳар Кубоги "Trastbank Cup" деб номланади 0 14:58"Реал" ЕЧЛ дастлабки икки турда ғалаба қозона олмади. Сизнингча, бу тасодифми? (Сўровнома якунлари) 14 14:48"Ливерпуль" қишда Алаба билан шартнома имзолаши мумкин 1 14:25Карикатура: 3та гол ва 3та оффсайд, ортиқ Инзаги ёлғиз эмас 5 13:50Вьери: "Месси - футболдаги Гарри Поттер. У фаолиятини тугатгач, мен телевизоримни ташлаб юбораман" 20 13:27"Манчестер Юнайтед" "Лейпциг"ни йирик ҳисобда мағлубиятга учратган ўйиндан суратлар 0 13:12Акмал Холматовнинг ўғли Диёр Холматов дебют ўйинида гол урди 13 13:00"Манчестер Юнайтед" ҳимоячиси коронавирусга чалинди 2 12:38ЕЧЛ. "Барселона" Туринда "Ювентус"ни мағлубиятга учратган ўйиндан сара суратлар 4\nДиего Симоне: “Диего Коста учун жонимни беришга тайёрман”\n03 ноя 2019 09:45\nТеглар : Ла Лига АтлетикоДиего КостаДиего СимонеСевилья\n“Атлетико” бош мураббийи Диего Симоне Ла Лига 12-тури доирасида “Севилья”га (1:1) қарши беллашувдан кейин ўйин ҳақидаги фикрлари билан ўртоқлашди.\n“Яхши ўйин гувоҳи бўлдик. “Севилья” доим курашчан жамоа сифатида гавдаланиб келган. Уларда таркиб ҳар доим яхши бўлган ва улар ҳар қандай дақиқада ўйинда ўзгариш қила олишга қодир.\nБиринчи таймда иккала томон ҳам ўйлаган режаларини амалга ошира олишмади. Ҳеч ким ташаббусни ўзида сақлаб тура олмади.\nИккинчи бўлимда эса биз ҳужумдаги уч нафар футболчи билан рақиб марказий ҳимоячиларига прессинг уюштиришга ҳаракат қилдик. Улар бундай режага муносиб қаршилик кўрсатишди. Шунга қарамай Корреа ва Арьас рақибга жиддий хавф туғдириб, ўйинда ғалабамизни таъминлашлари ҳам мумкин эди.\nҚачондир, кимдир майдонда Диего Коста сингари майдонда борини бериб ҳаракат қилса, мен бундан кейин ҳам шундай футболчиларга ишонишда давом этаман. Айни пайтда Диего ажойиб жисмоний ҳолатда. У машғулотларда ҳам ўзини ҳар томонлама ижобий жиҳатларини кўрсатмоқда, гарчи ўйинда гол уролмаса ҳам. Мен бу каби футболчилар учун жонимни ҳам беришга тайёрман”, дейди Симоне.\nCoca Cola Суперлига. "Бухоро" - "Сўғдиёна" 2:4 (матнли трансляция) 8\nПро лига. "Истиқлол" "Оқ-тепа"ни мағлуб этди, лекин кучли тўртликка кира олмади 5\nАкмал Холматовнинг ўғли Диёр Холматов дебют ўйинида гол урди 13\nХоланд ЕЧЛда Инзаги, Кейн ва Маненинг натижасини янгилади 4


Шоирлар “Худонинг эркатойлари” эмас! - Behzod Fazliddin\nЖамият ва маънавият Ижод ва эътиқод Муаллифдан Сизга гапим бор Қайдлар\nАпрель 19, 2019 Sayt muallifi\t0 изоҳлар\n…Чин шоирлар шеърни ҳаёт, тириклик шарти деб билганлари ҳолда ҳаётни ҳам энг гўзал, бенуқсону баркамол шеърга айлантириш илинжида машаққат чекадилар. Ерга сиғмаган улкан қалбли шоир осонгина шеърга сингиб кетади. Шеър ичида яшаш, сўзларга қарам каби кун кечириш шуниси билан завқли, шуниси билан фожиали!\nШеърдан кейинги – шеърга ўхшамаган ҳаёт-чи? Ташқарига чиқиб яна ўша бадбин кўзлар, нурсиз юзлару буқаламун қиёфаларга дуч келиш азоби оғир. Шунданми, Рауф Парфи умр бўйи шеър ичида, сўзлар қуршовида бўлди. Ўз иқрорича, бир умр шоир деган ном уни таъқиб этди.\nШеър – комиллик истаган иймон. Чинакам шоир сўнгги нафасига қадар унинг камоли йўлида заҳмат чекади. Ҳақиқий шоирлар “Худонинг эркатойлари” эмас, ҳақ сўзга масъул жафокаш, жигархун бандалари, ҳақиқатнинг ердаги ҳимоячиларидир. Рауфчасига айтсак, “Факат шоир хақли бахтсиз бўлмоққа”. “Чин шоир юрагида тугун, қўл-оёқларида занжир билан туғилади. У қеч қачон “шароит”га мослаша олмайди. У ёнга ҳам, бу ёнга ҳам юра олмайди, юрагидаги нурли тугун, қўл-оёғидаги тилло занжир уни қўйиб юбормайди. Шароитга мослашган заҳоти ўлади”.\nРауф Парфи мана шу аччиқ, аммо шарафли қисматни матонат билан яшаб ўтган кам сонли шоирлардандир. Баъзи адабиётшунослар, сўз мухлислари Рауф Парфи ҳаёти ва ижодининг ана шу хос жиҳатига алоҳида урғу бериш билан бирга, ўзлари сезган-сезмаган ҳолда уни шоир сифатида идеаллаштиришга мойиллик билдирадилар. Бу эса шоирнинг ўзига ҳам ёқмаган бўларди, албатта.\nДарвоқе, “эркатойлик” ҳақида. Раҳматли Муҳаммад Юсуф “Шоирлар – Худонинг эрка қуллари” деганида (очиғи, шу гапни унча хушламайман) аҳли шеър хаёлига келганини қилади, уларга ҳамма нарса мумкин, дея назарда тутмаган бўлса керак, албатта. Аммо бугун кўпчилик ижодкорлар буни нотўғри талқин қилиб, шиорга айлантириб олди. Шу баҳона ўзларига “имтиёз” яратиб олмоқчи бўлаётганга ўхшайди…\nБу – анча баҳсталаб мавзу. Мухтасар гап шуки, Адабиётга, миллатга “эркатой” шоирлар эмас, чинакам Сўз жафодийдалари, халқни Ҳақ томон йўналтирувчи сўз сарбонлари керак…\n← Жек Лондон. Ҳаётнинг ёзувчилик фалсафаси\nЧўлпон. Адабий-танқидий мақолалар →\nДекабрь 8, 2006 Sayt muallifi 0\n"Ўз замонасини севган одам унинг қаҳрамонидир"\nНоябрь 10, 2017 Sayt muallifi 0\nБир шеър кайфияти\nАвгуст 12, 2019 Sayt muallifi 0


"Sham ko‘targan ayol" китоби, Qutlibeka\nАёлнинг яшаб, юриб ўтаётган бекатларига ном қўйиш зарурати туғилса, «Бардош», «Сабр», «Чидам», «Интизорлик», «Меҳр-муҳаббат» каби номлар қўйилар эди. Мазкур тўпламга кирган ҳикоялар ўша бекатлардаги воқеалар, манзара кечинмалардир.\nЎқисангиз, сиз: «биламан», «танийман», деб юрган Аёлга, унинг қалбига яна бир қадам яқинроқ борасиз...\nБахт ҳам оёқ остида\nБир қулоғи чандиқ қиз\nБир осмон остида\nБировга чоҳ қазисанг\nБузилган никоҳ ёки сўзнинг кучи\nБўйинбоғдан чиққан бўйин\nЙигирма йиллик сир\nҚирқ кунга етмаган қайтим\nКўза кунда синмайди\nТенг тенги билан\nОлманинг тагига тушган нима?\nОлмос кўзли узук ва...\nОмаднинг эшиги қаерда?\nСевинч онасининг кўзига қарашдан қўрқарди. Аслида қарамаса ҳам катта-катта қора кўзларидаги баҳайбат ғам сувратини аниқ тасаввур қилади.\n- Нима дейсиз, ойи?\n- Ҳалиги... Шу гал ҳам таваккал қилиб кўрсакми- кан?\n«Кўрсангмикан» демайди, «кўрсакмикан» дейди. Доим ўзини қизи, қизлари олдида айбдор сезади. Баъзан Севинч онасини чиндан ҳам айбдор деб билади. Ахир кимсан Жавод Қорақуловнинг қизи бўлган. Унинг отасининг номини эшитганларнинг ўзи типпа-тик турарди. Ана шу одамнинг қизи отаси топган топармон- тутармон, иш жойи тайин, обрўли йигитга тегмай, бетайин бир рассомга теккан. Омадсиз... Ўз кўнгли хоҳишидан ташқари бир сўз айтмайдиган, тилини тийиб юришни билмайдиган...\n- Ойи, қўйинг, ўзингизни эзаверманг! Кўнглим сезиб турибди, буниси ҳам бўлмайди...\n- Болам, кўнгилга ҳар балолар келаверади. Барибир таваккал қилиб кўриш керак...\nСевинч ойисини тушунади. Бир тарафдан ёши ўтиб кетаётганидан хавотирда. «Бу туришда бирортасига иккинчи хотин бўласан, деб қўрқаман. Унақа ҳаёт дўзахнинг ўзи. Сайёра келинойингни эсда», дейди...\nMalika va jodugar


Maqola:''Kitob ma'naviy xazina''. - классному руководителю, презентации\nMaqola:''Kitob ma'naviy xazina''.\nKitob haqida maqola:"Kitob ma'naviy xazina''.Kitob haqida bilimlarni boyitish.Kitob manaviy boylik.\n«Maqola:''Kitob ma'naviy xazina''.»\nКИТОБ – маънавий хазина\nКитоб барча бунёдкорлик,\nяратувчанлик ва акл-идрокнинг,\nилму донишнинг асосидир, хаётни\nў ргатувчи мураббийдир\nКитоб — инсоннинт энг яқин дўсти ва маслаҳатчиси, ақл қайроғи ва билим манбаидир. Китоб фикрлаш қуроли, хазиналар калити, тафаккур манбаи бўлгани учун ҳам халқимиз уни нондай азиз, мўътабар ва муқаддас деб ҳисоблаган. Шунинг учун китобга муҳаббат, уни қадрлаш, ўқишга иштиёқ халқимизнинт қон-қонига сингиб кетган. Китоб – инсоннинг эркин фикрлаши, дунё қарашининг кенгайиши, ақлан етук бўлиши, маънавиятининг шаклланишида асосий ўринни эгаллайди. Китоб ўқиган инсоннинг ақли чархланиб, маънавияти бойиб етуклик сари илдамлайверади.\nКитобни инсон тафаккурининг қанотларига ўхшатишган. Зеро, тафаккури, фикр доираси кенг, маърифатли кишилар жамиятнинг чинакам бойлигидир. Аксинча, ҳаётда рўй бериб турадиган айрим нохушликлар илдизи эса маърифатсизлик, китоб ўқимасликнинг аччиқ меваси.\nТемирни занг кемирганидек, одамни ҳам маънавиятсизлик мўрт қилади. Маънавият эса инсонга китоб ўқиш орқали юқади. Ҳар қандай янгилик ҳам бир кун эскиради. Бироқ инсониятнинг минг-мингйиллар давомида қўлга киритган ақлий ҳамда фикрий дурдоналарини ўзида жамлаган китоблар асло эскирмайди. Бинобарин, китоб-ҳамиша илм-маърифат, адоб ва ахлоқ манбаи бўлиб келган.\nБутунги кунда ёш авлодни миллий қадриятлар руҳда тарбиялашда ҳам китобдан кўра қудратлироқ восита йўқ.\nКитоб — қалбни тарбиялайди, онгу шуурни чархлаб, руҳни озиқлантиради. Шу боис ҳамиша унгаэҳтиёж бор. Гарчи инсон зоти моддий манфаатлар, замон янгиликларимизга осонгина тушиб борса-да, алал оқибат зерикади, асл ўзлигини соғинади, унга қайтишни истайди. Ана шундай пайтда адабиётнинг қадри билинади, унинг зарурати англанади. Зотан, яхши китоб кишининг кўнгил ойнасини поклайди, уни фикрлашга, тушунишга ундайди. Китоб – билим булоғи. Бу булоқдан баҳра олмаган инсон жоҳилликка юз тутади. У ҳар қандай тубанликка қўл уриши, инсонийликни, виждонини арзимаган нарсага сотиб юбориши мумкин. Жамиятда китобхонлик қай даражада кенг оммалашган бўлса, зиёли аҳли шунчалик кўп бўлади, ўз навбатида бу жойда умуминсоний қадриятлар барқарор турмуш тарзига айланади.\nЧиндан ҳам, ота-боболаримиз азалдан китобга ўзгача эҳтиром билан қарашган, фарзандларини ҳам бу илм булоғига чексиз ҳурмат руҳида тарбиялашган. Улар китобнинг мўъжиза эканига, уни ўқиган одам, бошқалардан, албатта, фарқланишига ишонишган. Шунданми, илм аҳлига ҳавас ва эҳтиром билан муносабатда бўлишган.\nТарихдан бизга маълумки, илгари Яссавий, Бедил, Фузулий, Махтумқули, Машраб ғазалларини ёд билмаслик ор саналган. Ўтмишда хориждан юртимизга саёҳат ёки тижорат ниятида келган машҳур шахслар бу ердаги кутубхоналар ва китоб дўконларининг кўплиги ва китобларнинг хилма-хиллигини кўриб хайратланганлар.\nМарказий Осиёда Сомонийлар, Қораҳонийлар, Салжуқийлар, Хоразмшоҳлар, Темурийлар, Шайбонийлар каби сулолалар ҳукмронлиги даврида кутубхоналар ва китоб дўконлари айниқса, жуда кенг тарқалган. Уларда нафақат юртимизда етилиб чиққан алломалар, балки ўз замонаси илм-фанининг етук намоёндаларининг асарлари мавжуд бўлган. Фаннинг барча соҳаларидаги асарлар ана шу китоблардан олинган мустаҳкам пойдевор асосида яратилган.\nКитоблар ўзининг мураккаблигига кўра турлича бўлган. Марказий Осиё китоб дўконларида хорижлик алломалар асарларининг таржималари ҳам, уларга ёзилган шарҳлар ҳам бирдек тарқалган. Жумладан, Европада “avisenna” номи билан машҳур бўлган Абу Али ибн Сино ўзи тушунолмаган юнон файласуфи Арасту (Европада Аристотел) нинг фалсафий асарини юртдошларимиз фароблик файласуф Абу Наср Фаробийнинг унга ёзган шарҳини ўқигач тушуна олган. Ибн Сино бу китобни Бухородаги китоб бозоридаги дўконларнинг биридан сотиб олган. Яхши китоб мисол хазина. Аммо хазина қачон ўз моҳиятини йўқотган? Яхши китоб деганда биз одамларга фойдаси тегадиган, уларнинг онги, маданиятини кўтарадиган, қарашларини илғормавқеларга кўтарадиган, яъни кишига беминнат маънавий ҳамроҳ ва мададкор бўла оладиган китобларни тушунамиз.\nДунёда бу ҳаётда китобдан гўзал нарса йўқ!? Тасаввур қилинг: Кўз ўнгингизда икки юз, уч юз саҳифалик қалин бир китоб... Бу асар нималар ва кимлар ҳақида ёзилган, қай мавзудан баҳс этилмоқда? Билмайсиз... Фақат асарнинг муқоваси устидаги номини ўқияпсиз, холос. Муаллифи ҳам нотаниш, шу пайтгача унинг номини эшитмагансиз. Бу асар ҳақида билганингиз биргина нарса, бу адабий асарнинг жанри-роман.\nТамом, бошқа нарсани билмайсиз. Билганингиз шу-шу.\nҲеч иккиланмасдан, китобни варақланг, балки унинг ичидаги аламлар, севинчлар, муҳаббат ёки нафрат сизни қизиқтирар; жуда бўлмаганда, асарнинг янги бир қанча қаҳрамонлариуларнинг ҳаёти, қисмати билан танишарсиз. Улар билан бир неча соат ёки бир неча кун бирга яшайсиз, роман қаҳрамонининг сирларини балки ўзингизни кимдан ҳам яхшироқ кўргансиз. Балки, улар сизга маъқул келиб қолса, ғойибона улар билан дўст тутинсангиз уларнинг қайғусини ўзингизники каби қабул этиб, ҳатто кўз ёш хам тўкасиз, қаҳрамонларнинг масрур хаётидан қалбингиз қувончга тўлиб севинарсиз. Қўп китоб ўқиган, ҳикоя ва романлар ўқиб вақтини, умрини мутолаага сарф этган киши умрида асло ёлғиз қолмайди. Китобга ҳеч қачон ва ҳеч вақт беписанд назар билан қарамаслик керак .\nАвтор: Xayitova Feruza Usmonovna\nНомер свидетельства: 546262


Самарқандда транспорт тизимини ривожлантириш бўйича кўрсатмалар берилди | O'zLiDeP\nМамлакатимизнинг Тараққиёт стратегиясида Самарқанд шаҳрини истиқболда “миллионлик шаҳарлар”га айлантириш мақсади белгиланган. Бунинг учун жорий йилда шаҳар ҳудуди 28 минг гектар қилиб кенгайтирилади. Келгуси беш йилда Қорасув мавзеси, Ширин маҳалласи ва вокзал ортидаги ҳудудда 300 минг аҳолига мўлжалланган янги уй-жойлар барпо этилади. Шунингдек, туристлар сони 5 миллион нафарга етиши кутилмоқда.\nҲозирда доимий аҳоли ва туманлардан келувчиларни қўшиб ҳисоблаганда, Самарқанд шаҳрида кунига 925 минг киши ҳаракатланади. Уларнинг катта қисми – 592 минг нафари шахсий автомобилларда юрибди. Жамоат транспортидан бор-йўғи 330 мингдан зиёд аҳоли фойдаланаяпти.\nБунга сабаб жамоат транспорти қатнови қулай ва барқарор эмас. Ташувчилар аҳолининг эҳтиёжидан келиб чиқиб эмас, куннинг “энг даромадли” пайтида ҳаракат қилади. Сўнгги икки йилда 38 та маршрут норентабеллик сабабли тўхтаган, 300 та автобус етишмайди.\nШу боис давлатимиз раҳбари Самарқанд шаҳрида жамоат транспорти тизимини ривожлантириш бўйича топшириқ берган эди. Тақдимотда хорижий экспертлар иштирокида ишлаб чиқилган таклифлар муҳокама қилинди.\nДавлатимиз раҳбари бу ишларда илғор технологияларни қўллаш, йўл ҳаракатини бошқаришни рақамлаштириш масаласига алоҳида эътибор қаратди.\n– Ҳаёт тезлашди, одамларнинг фаоллиги ошди. Лекин жамоат транспорти аввалгидай турибди. Йўлни кенгайтириш билан тирбандлик муаммосини ҳал этиб бўлмайди. Жамоат транспортига устунлик бериш керак. Дунё тажрибасига қаранглар. “Ақлли светофор”лар ўрнатиб, йўл ҳаракатини онлайн бошқариб, кўчаларнинг ўтказувчанлигини ошириш зарур. Келгусида ҳамма шаҳарларимизда шундай қиламиз. Самарқанд бунда андоза бўлиши керак, – деди Президент.\n– Одамлар бу ишларни қулайлигидан сезиши керак. Жамоат транспортида юриш арзон, сифатли ва тез бўлса, йўловчилар шуни танлайди. Бунинг учун инфратузилмани, йўналишларни тўғри ташкил қилиш керак, – деди давлатимиз раҳбари.\nЙўл-транспорт инфратузилмасини яхшилаш режалари бўйича ҳам ахборот берилди. Бу йил Самарқанд шаҳрида 160 километр йўл таъмирланади, 5 та йўл ўтказгич қурилиши бошланади. 102 та янги бекат ташкил қилиниб, мавжудлари тартибга келтирилади.\nДавлатимиз раҳбари йўллар қуриш ва таъмирлаш билан бирга уларни сифатли сақлаш ҳам зарурлигини таъкидлади.\n– Биз кўп йўл қурдик, лекин унинг эксплуатацияси билан айтарли шуғулланилмади. Йўлларнинг баланси, фойдаланиш муддатининг таҳлили йўқ. Сарфланаётган маблағ мақсадли эмас. Баъзан йўл устига яна йўл қурилади. Шунинг учун қаерга йўл қуриш, қайсини таъмирлашни Йўл ҳаракати хавфсизлиги хизмати айтиши керак. Чунки кўчалардаги тирбандлик, хавфсизлик шунга боғлиқ, – деди Шавкат Мирзиёев.\nМаълумки, Ўзбекистон Республикаси Президентининг шу йил 4 апрелдаги “Автомобиль йўлларида инсон хавфсизлигини ишончли таъминлаш ва ўлим ҳолатларини кескин камайтириш чора-тадбирлари тўғрисида”ги қарорига мувофиқ, Қорақалпоғистон Республикаси Вазирлар Кенгаши ва вилоят ҳокимликларининг махсус эксплуатация-монтаж бўлинмалари ҳудудий ички ишлар органларининг йўл ҳаракати хавфсизлиги бошқармалари ҳузурига ўтказилди.\nТақдимотда Самарқанд вилояти махсус эксплуатация-монтаж бўлинмаси томонидан амалга ошириладиган ишлар ҳам кўриб чиқилди. Самарқанд шаҳридаги 49 та чорраҳада “транспорт оқимини рақамли бошқариш” тизими жорий этилиши, 140 та чорраҳага замонавий светофорлар ўрнатилиши, марказий кўчалар замонавий йўл белгилари билан жиҳозланиши қайд этилди. Натижада светофорда туриш вақти 31 фоизга, ҳаракат вақти 36 фоизга, ҳаракат тезлиги 17 фоизга яхшиланади.\nЙўл қурувчи ташкилотлар ва Йўл ҳаракати хавфсизлиги хизмати ходимларини ўқитиш, малакаси ва дунёқарашини ошириш, танлов асосида ишга олиш муҳимлиги кўрсатиб ўтилди.


Рей Бредбери. Кашта (ҳикоя) | www.ziyouz.uz\nБош саҳифа Жаҳон насри онлайн антологиясиРей Бредбери (1920-2012; АҚШ)Рей Бредбери. Кашта (ҳикоя)\nРей Бредбери. Кашта (ҳикоя)\nҒира-шира кун ботар вақтида айвонда игнанинг ялт-юлт этгани кўзга ташланади. Буни худди кумушранг ёнар қўнғизларга менгзаш мумкин эди. Ўтирган уч нафар аёлнинг лаблари сассиз қимирлайди. Тебранма стуллар бир маромда оҳиста ғижирлаб, уларнинг танаси бир орқага, кейин олдинга эгилади, Учаласи ҳам унда ўзларининг бесаранжом ураётган юрагини кўраётгандек қўлига синчиклаб қараб турибди.\n– Ўнта кам беш.\n– Бориб тушликга нўхат ивитиш керак.\n– Лекин… – улардан бири қаршилик кўрсатди.\n– Тўғри, мен буткул унутибман, хаёлим қурсин…\nБиринчи аёл сўзнинг ярмида тўхтаб, қўлидаги каштасини тиззасига қўйди ва овозсиз нафас олиб очиқ эшикдан шинам ошхонага мўралади. У ерда, стол устида, қачон унинг бармоқлари қўзоқдан озод қилишларини кутиб, бир уюм диркиллама нўхат ётган эди. У ҳаётида шу вақтгача миришкорликнинг бу қадар ёрқин тимсолини кўрмагандек туюлди.\n– Агар шу иш кўнглингга таскин берадиган бўлса, бор, тозалай қол, – деди иккинчи аёл.\n– Йўқ, – деди биринчи аёл, – хоҳишим йўқ, ҳеч нарсага ҳушим йўқ.\nУчинчи аёл чуқур нафас олди. У атиргул, яшил барг, мойчечак ва майсазор тасвирини тўқиётган эди. Игна бир пайдо бўлиб, яна кўринмай кетар эди.\nИккинчи аёл эса энг нозик ва бежама гул соларди, матодан чаққонлик билан игна ўтказар, игнани ҳеч адашмасдан илиб олар, кейин ортга қайтарар, уни яшин тезлигида пастга-баландга, баландга-пастга югуртирар эди. Зийрак қора кўзлари ҳар бир чокни аниқ кузатиб борар эди. Гуллар, эркак, йўл, қуёш, уй – унинг қўллари билан мўъжизавий миниатюра манзаралари, асл дурдоналар яралар эди.\n– Баъзида нажот ўз қўлингда деб ўйлаб қоласан, – деди у.\nҚолганлар бош ирғаган эди, стуллар яна тебранди.\n– Эҳтимол, – дея сўз бошлади биринчи аёл, – инсоннинг қалби қўлларидадир? Ахир ҳаммаси, биз дунёда нима қилсак, қўлларимиз билан қиламиз-ку. Гоҳида қўлларимиз бажариши керак бўлган ишларнинг ярмини ҳам қилмайди, бошимиз эса мутлақо ишламайди.\nУлар қўлларининг нима билан банд эканига ўзгача диққат ила қарашди.\n– Ҳа, – дея маъқуллади учинчи аёл, – қачон ўз ўтмишингни ёдга олсанг, ўшанда биринчи галда қўлларингни, унинг нималар қилганини хотирлайсан, шундан кейингина юзинг эсга келади.\nУлар хаёлан нечта қопқоқлар кўтарилгани, нечта эшиклар очилиб ёпилгани, қанча гуллар терилгани, неча бор қўллари билан тушликлар тайёрланганини санаб чиқди. Ўтмишга боқар экан улар гўёки жодугарнинг мужассам орзусини кўришди, яна кўз ўнгида шиддат билан ҳаракатланувчи қўл, ланг очилган эшиклар, тез очилувчи жўмраклар, учар супургилар, жонли хивичлар намоён бўлди. Асосий овоз бу – пушти ранг ва енгил ҳаракатланаётган нозик қўлларнинг шитирлаши эди, қолганлари эса худди соқов тушга ўхшар эди.\n– Тайёрланиши зарур бўлган тушлик бугун ҳам, эртага ҳам, индинга ҳам бўлмайди, – деди учинчи аёл.\n– Очиб-ёпиш керак бўлган дераза ҳам бўлмайди.\n– Қиш кириши билан ертўладаги печкага ташланиши керак бўлган кўмир ҳам бўлмайди.\n– Рецептларни йиртиб олиш мумкин бўлган газетлар ҳам бўлмайди.\nТўсатдан учаласи ҳам йиғлаб юборди. Уларнинг кўз ёшлари юзидан бўйнига ўтиб, ундан қўлларидаги матога тома бошлади.\n– Кўз ёшлардан барибир енгил тортиб қолмайсан, – деди ниҳоят биринчи аёл ва узун бармоғини олдин бир кўзига кейин бошқасига яқинлаштирди. У бармоғига қаради – ҳўл эди.\n– Нималар қилиб қўйдим-а, – дея хўрсинди ўзидан ўпкаланиб иккинчи аёл.\nУнинг дугоналари ишни йиғиштирди. Иккинчи аёл уларга ўзининг каштасини кўрсатди. Бутун манзара якунланган, ҳаммаси бенуқсон: тўқилган яшил майсазор устига тўқилган сариқ қуёш нур сочмоқда, тўқилган жигарранг йўл илонизи бўлиб тўқилган пушти ранг уйга боради – фақат йўл устида турган эркакнинг юзидаги ифода мавҳум.\n– Ана шугинани тузатиш учун ҳаммасини ситиб чиқиш керакка ўхшайди, – деди иккинчи аёл.\n– Эсизгина! – дея аёллар ажойиб картинага астойдил разм солиб ундан нуқсон излашди.\nИккинчи аёл жимитдек, ялтироқ қайчини қўлига олиб эпчиллик билан ипларни сита бошлади. Чок изидан чок, чок изидан чок ситилиб кетарди. У дарғазаб бўлиб, зўр бериб ипларни узарди. Эркакнинг юзи тамоман йўқ бўлиб кетса ҳам у ипларни ситишда давом этаверди.\n– Нима қилаяпсан? – дейишди дугоналари.\nУлар расмга қарамоқчи бўлиб энгашди. Эркак йўқолиб кетган эди. У уни олиб ташлади.\nУлар яна жимгина тўқишни давом эттирди.\n– Соат неча бўлди? – деди биттаси.\n– Бешта кам беш.\n– Бу нақд бешга белгиланганмиди?\n– Улар нима бўлишини, қандай натижа чиқишини аниқ билишмайдими?\n– Унда нега биз уларни бунчалик киришиб кетмасдан бурун вақтида тўхтатмадик?\n– У олдингисидан икки баробар кучли. Йўқ ўн марта, агар минг марта бўлмаса.\n– У биринчиси ёки кейин пайдо бўлган ўн иккисидек эмас, кейин нима пайдо бўлди. У бутунлай бошқача. У нималар содир қилишини ҳеч ким билмайди.\nУлар атиргул ва барра майсанинг ширин ҳиди келиб турган айвонда ўтириб кутишарди.\n– Соат энди неча бўлди?\n– Бир дақиқа кам беш.\nШом қоронғуси қуюқлашаётган чоқда игналар худди металл балиқлар галасига ўхшаб ялт – юлт қилиб кумушранг тусда товланар эди.\nУзоқ – узоқдан чивинларнинг ғинғиллаши, кейин барабаннинг дупур-дупури эшитилди. Буни эшитиб аёллар бошларини эгиб олди.\n– Биз ҳеч нарсани эшитмаймизми?\n– Йўқ, дейишяпти.\n– Балки, биз шунчаки ахмоқдирмиз. Эҳтимол, бешдан кейин олдинги ишимизни давом эттирармиз, нўхат ивитиш, эшикларни очиш, шўрвани қайнатиш, идиш-товоқ ювиш, нонушта таёрлаш, апельсин тозалаш,..\n– Қандайдир ахмоқона тажрибадан шу қадар қўрқиб кетдикки, энди бунга журъат қила олармиканмиз!\nУлар бир-бирига қараб беҳолгина жилмайиб қўйди.\n– Соат беш.\nБу сўзни чақирган жимликда улар аста-секин ишини қайтадан бошлаб олди. Бармоқлар безовта югурарди. Юзлар пастга қараб турарди. Аёллар талвасада тўқишни давом эттирар эди. Улар сирень, ўт, дарахт, уй ва дарёни тўқиётган эди. Улар бир оғиз ҳам сўз айтмас эди, аммо айвонда уларни нафас олишидан таниб олса бўлар эди.\nЎттиз сония ўтди.\nИккинчи аёл чуқур нафас олди-да ишни секинлаштирди.\n– Тушликка барибир нўхат ивитиш керак бўлади, шекилли, – деди у. – Мен…\nЛекин у бошини кўтаришга ҳам улгурмади. Кўз қири билан бутун дунё ловуллаган олов ичида ёниб бораётганини кўрди. У бошини кўтаришдан тўхтади, чунки бунинг нималигини билар эди. У ҳеч кимга қарамади ва дугоналари ҳам унга қарамаётган эди, уларнинг бармоқлари сўнгги дақиқаларга қадар ҳавода пириллаб учиб юрарди; аёллар далалар, шахарлар, уйлар, хатто айвонда нима содир бўлаётганини кўришни хохламади. Улар фақат қалтираётган қўлларидаги нақшларга боқиб туришар эди.\nИккинчи аёл тўқилган гул қандай йўқолганини кўриб қолди. У гулни қайтаришга харакат қилди, лекин у қайтмас бўлиб ғойиб бўлган эди, ортидан йўл ҳамда майсалар йўқолди. У худди секинлаштирилган фильмда кўргандек, олов тўқилган уйнинг томига ўрлаб уни ютиб юборганини, кейин тўқилган дарахтлардаги тўқилган яшил баргларни қовжиратаётганини, ундан сўнг эса игна йўли бўйлаб тўқилган қуёшга интилганини томоша қилди. Ундан ўтиб олов ҳамон ялтираб ҳаракатланаётган игнанинг учгинасига улашди ва бармоқлар, қўллар бўйлаб танага етди ва тўқималарни астойдил ҳафсала билан куйдира бошлади. Аёл у нақшларни обдан куйдирган чоқда унинг ҳаддан ортиқ қудратини аниқ кўрди. Бироқ у ёнғин ҳовлидаги қайрағочни, айвондаги мебелларни ва қолган аёлларни нима қилганини кўра олмади. Чунки айни шу фурсатда олов унинг юзидаги пушти ранг ипни чийратиб, ички кийимларини тортқилаб, ниҳоят нозик қизил атиргулдан тўқилган юрагига етиб борди ва барра гулбаргларни, ингичка тўқилган гулбаргларни олдин-кейин қилиб ёндириб юборди…\n← Аввалги Аввалги Рей Бредбери. Эртага қиёмат (ҳикоя)\nКейинги → Кейинги: Рей Бредбери. Қотил (ҳикоя)


2015 йилнинг 26 ноябрь куни Аҳмад Фарғоний номидаги вилоят АКМда ўлкашунослик сектори томонидан IX асрда яшаб ўтган буюк аллома ва мутафаккир Аҳмад ал-Фарғонийга бағишланган “Беназир аллома” номли тақдимот ўтказилди. Тадбирда Фарғона компьютер технологиялари коллежи ўқитувчи ва ўқувчилари ҳамда 26-сонли умумтаълим мактаб ўқувчилари иштирок этдилар.\nТақдимот ўтказишдан кўзланган мақсад – ёшларга алломанинг ҳаёти ва илмий асарлари ҳақида маълумот бериш орқали уларнинг маънавий маданиятини ошириш, уларда ватанпарварлик, ғурур ва ифтихор туйғусини шакллантиришга эришиш.\nТақдимотни матбуот нашрлари зали ходими Маҳлиё Собирова очиб, Охунжон Ҳакимовнинг Аҳмад Фарғонийга бағишлаб ёзилган “Балқиб чиқдинг қуёш мисоли” шеърини ўқиб берди. Шундан сўнг ўлкашунослик сектори ходими Дилором Қодирова Аҳмад ал-Фарғоний ҳаёти ва ижодий фаолияти ҳақида гапириб, аллома яшаган давр, унинг ҳаёт йўли ва кашфиётлари ҳақида маълумот берди.\nФарғонийнинг кашфиётлари ва асарлари аллақачон башарият мулкига айланган. Бунинг сабаби олим яратган илмий кашфиётлар барча халқлар манфаатлари учун хизмат қилишидадир. Аллома Шарқда “Ҳосиб” (яъни математик) ва “Мунажжим ар раис” (мунажжим астрономлар раиси), Европада Алфраганус деб ном чиқарган.\nЎлкашунослик сектори мудири Салимахон Юсупова ўрта асрларда машҳур бўлган олимнинг илмий мероси, у ёзган асарларнинг аҳамияти ҳақида гапирди.\nОлимнинг асарлари чексиз самони, юлдузлар оламини, Курраи заминимиз географиясини ўрганишда қимматли манбалар бўлиб ҳисобланади. Унинг нодир асарлари борлиқнинг моҳиятини, ундаги воқеа ва буюмларнинг ўзаро алоқадорлигини, ҳаракати, тараққиёти, бир-бирига таъсирларини ифодалайди.\nАҳмад Фарғоний ҳақидаги маълумотлар слайдлар намойиши билан бойитилди. Уларда аллома портрети ва ҳайкали, кашфиётлари ва жадваллари намойиш этилди.\nТадбир учун олимнинг ҳаёти ва ижодий фаолияти ёритилган 14 номда ҳужжатлар тақдим этилган “Само илмининг султони” китоб кўргазмаси ташкил этилиб, кўргазмадаги нашрлар обзори берилди.\nТақдимот якунида викторина ўтказилди. Викторинада нафақат ўқувчилар, ҳаттоки ўқитувчилар ҳам фаол иштирок этиб, зўр қизиқиш ва зукколик билан саволларга жавоб бердилар. Саволлар аллома ҳаёти ва ижодига оид бўлиб (Аҳмад ал-Фарғоний Европада нима учун Алфраганус номи билан машҳур бўлди? Фарғонийнинг асосий асарини айтинг. Фарғоний кашфиётларини айтиб беринг.), саволларга тўғри жавоб берган иштирокчиларга китоб совға қилинди.\nТақдимот иштирокчилари ўрта асрнинг буюк алломаси ва мутафаккири Аҳмад ал-Фарғоний ҳақида ўз билимларини ва маънавий онгини оширдилар. Жаҳонда машҳур бўлган юртдошимиз таълимоти, дунёнинг йирик кутубхоналарида сақланаётган илмий асарлари ёш қалбларда ғурур ва ифтихор уйғотди.


ИнтерФУТБОЛ :: Абрамов, Инилеев, Қосимовларнинг қайтиши омадли кўриниш олдими?\n17:00 Колумбия 1:2 Япония\n20:00 Польша 1:2 Сенегал\n23:00 Россия 0:0 Миср\nАбрамов, Инилеев, Қосимовларнинг қайтиши омадли кўриниш олдими?\nЎзбекистон чемпионатининг жорий мавсуми ўзгача ўтаётганига яна бир исбот шуки, бир вақтлар миллий терма жамоамизни бошқарган 3 нафар мураббий айни пайт олий лига клубларида ишлаяпти.\nРауф Инилеев, Вадим Абрамов ва Миржалол Қосимов - бу мураббийлар вақтида юртимиз футболидаги энг олд мутахассислар қаторида юришарди. Бироқ бой тажрибаларига қарамай, орада узоқ вақт ишсиз қолишди.\nНиҳоят, бу йил аввалига Рауф Талгатович, кейин бирин-кетин Миржалол Қўшоқович ва Вадим Карленович ўзларини яна катта футболга уришди. Аммо бу қайтиш қай даражада омадли чиқди?\nБуниси энди баҳсли масала...\nРауф Талгатович аввал Ўзбекистон олимпия термаси, кейин эса миллий жамоа бошқарувида олиб борган иши билан нафақат юртимиз, балки бутун қитъада маълум даражада обрў орттирганди. У Осиёнинг энг яхши мураббийи мақомини айнан ўша вақтларда қўлга киритди. Аммо терма жамоадан кетгач, фаолияти негадир кўпчилик ўйлагандек тус олгани йўқ. Энг ажабланарли томони, олий лига етакчиларидан Инилеевга ҳеч қандай талаб бўлмади, ўртамиёналар билан олиб борган иши эса ўхшамади.\nҲа, Рауф ака «Бухоро»да бир муддат ишлади, аммо ўшанда клуб олдига жиддий мақсад қўйилмагани боис, таркиб ҳаминқадар эди. Умуман, Инилеев қўлидан келганини қилди, аммо... Оқибатда бу ҳамкорлик узоққа чўзилмади. Мураббийнинг кейинги фаолияти хорижда давом этди.\nҲам-юртимиз Қозоғистон чемпионати қуйи лигасида иштирок этган «Мақтарал» клубини бош мураббий сифатида бошқаришга рози бўлди. Бутун бошли мамлакат терма жамоасини анча омадли бошқарган мутахассиснинг хорижнинг қуйи лигасида фаолият юритиши бироз ғалати, албатта.\nАммо Рауф Талгатовичда танлов имконияти катта эмасди ва у Қозоғистонга йўл олди. Таъкидлаш жоиз, хориждаги иш мураббий учун катта тажриба мактаби бўлгандир, аммо айтарли обрў келтирмагани аниқ.\nМана, жорий мавсум бошланиши олдидан Инилеевга ниҳоят, олий лигадан таклиф тушди. Аслида «Обод» раҳбариятининг бу қарорини тушуниш бироз қийин. Боиси, ўтган йили Жаъфар Ирисметов анча самарали иш олиб борган ва клубни элитада сақлаб қолиш уддасидан чиққанди. Аммо раҳбарият унинг ўрнига тажрибалироқ мутахассис чорлашни маъқул кўрди. Инилеев учун эса янги жойдаги иш силлиқ бошланмади.\nАксига олиб, худди шу вақт бир пайтлари футболчилик даврида орттирган эски жароҳати панд берди. Натижада тизза операцияси ва у мавсумнинг дастлабки қисмини ўтказиб юборди. Кейин эса Инилеев «Обод»га кўниколмади ёки «Обод» Инилеевга.\nНима бўлган тақдирда ҳам, клуб бутун биринчи давра мобайнида 2тагина ғалабага эришди ва яна 3та ўйинда дуранг қайд этди. Қолган барча учрашувларда мағлубиятга учрагани ҳолда, айни турнир жадвалида сўнгги ўринда бормоқда. Рауф Талгатовичнинг тан олишича, жамоа аъзолари 3 ойдан буён маош олишмаяпти ва муваффақиятсизликда бунинг ўрни катта, албатта. Бироқ мураббий учун «Обод»даги ишидан сўнг жиддийроқ таклиф тушишига ишониш қийин...\nВадим Карленович Ўзбекистон терма жамоасидан обрў билан кетган кам сонли мураббийлар сирасига киради. У истеъфога чиқарилган пайт кўплаб мухлислар ўз ҳайратларини яширмаган ва аттанг қилиб қолгандилар. Умуман олганда, мураббий термадан кетгач, кўп вақт ишсиз юрмади ва мамлакатнинг етакчи клубларидан бири - «Локомотив»ни бошқарди. «Темир-йўлчилар» анчадан буён чемпионликни орзу қилаётганлари сабаб, кўпчилик Абрамовдан бу вазифани уддалашини кутди. Тақдир ҳазилини қарангки, клуб ҳам, мураббий ҳам шунга қадар бирор марта олий лигада ғолиб чиқмаганди.\nАммо тарих ўзгаришсиз қолди - Карленович ушбу нохуш статистикани ўнглай олмади, «Локомотив» эса фақат у кетганидан кейингина чемпионлик маррасига етди. Хуллас, Абрамов учун «темир-йўлчилар» бошқарувидаги даврдан эсдалик сифатида миллий кубок ва юрак оғриғи қолди. Мураббий истеъфога чиққач, Москвада юрак тизимига боғлиқ жарроҳлик амалиётини ўтаб қайтганини энди ҳамма билса керак.\nУнинг «Локомотив»даги фаолияти нима сабабдан муваффақиятсиз кечганини тушуниш қийин. Бир томондан олиб қараганда, Вадим Карленович термада ишлаганида ўзбек футболи учун янгилик бўлган ҳужумкор услубни таклиф этганди. Айнан шу фалсафа «Локомотив»га ҳам мос келадигандек туюлди.\nЧунки клуб савияли ижрочиларни ўз қанотига олганди. Бироқ 2,5 йиллик давр мобайнида «Локо» кутилган ўйинни намойиш қилолмади, барибир. Клуб раҳбариятининг сабр косасига сўнги томчи «Қўқон-1912»га қарши сафарда кечган ўйинда томди. Яъни ўша учрашувда 1:1 натижаси қайд этилгач, Абрамов истеъфога чиқарилди.\nВадим Карленовичнинг катта футболга қайтиши учун анча вақт талаб қилинди. Бироқ унда Инилеевдан фарқли ўлароқ, танлаш имконияти мавжуд эди. Зеро, мураббийга бир қатор клублардан таклиф тушди. Аммо Карленович Тошкентдан четга чиқишни истамади ва пойтахт клубларидан таклиф кутди. Бу орзуси ҳали-вери рўёбга чиқмаслиги ойдинлашгач эса, «Нефтчи»ни танлади. Биласиз, мураббийнинг Фарғонадаги ишлари ҳозирча юришмай турибди. «Нефтчи» унинг бошқаруви остида 4та ўйинда майдонга тушди ва бирорта ғалабага эришолмади. Бу эса табиийки, анча-мунча омадсиз-ликдир... Энди бор умид иккинчи даврага қаратилган. Айтишларича, Абрамов «Нефтчи»да таркиб борасида катта ўзгаришларни амалга оширмоқчи. Жамоадан 9 нафар футболчининг кетиши айтилди. Улар ўрни кимлар билан тўлдирилиши эса ҳозирча номаълум.\nМиржалол Қўшоқовичнинг мураббийлик қисматига «Бунёдкор» клуби ва Ўзбекистон термаси ўртасида сарсон юриш битилган кўринади. Ахир у бу соҳада фаолият бошлабдики, фақат шу икки жамоани бошқармоқда. Эътибор беринг, Қосимов 9 йил бадалида «Бунёдкор»да 3 марта ва Ўзбекистон терма жамоасида 2 марта бош мураббий сифатида ишлашга улгурди. Шу билан бирга охирги 2 йилни ишсиз ўтказишига тўғри келди.\nУнинг клуб ва терма жамоадаги даврини бир-бирига ўхшамаган икки ҳикояга қиёслаш мумкин. Агарда «Бунёдкор»нинг энг яхши даврлари айнан Миржалол Қосимов билан боғлиқ бўлса, Ўзбекистон термасининг омадсизлигида мудом у айбланди. Шунга монанд, мухлислар муносабати турлича.\nУмуман, юртимизда Қосимовга бефарқ қарайдиган мухлис топилмаса керак. Бу масалада 2 хил ёндашув бор - уни ўта ёмон кўришади ёки қаттиқ ҳурмат қилишади. Ўзбекистон термасидан истеъфога чиқарилгач, мухлислар нечоғли қувонган бўлсалар, «Бунёдкор» тарафкашлари унинг қайтишидан шунчалик шодланишди.\nБироқ Миржалол Қўшоқовичнинг «қалдирғочлар» бошқарувига бу сафарги қайтиши ҳозирча ўхшамайроқ турибди. «Бунёдкор» охирги 6та ўйинидан 2тасидагина ғалаба қозонди, дуранг ва мағбулиятлари сони ҳам шунча. Бундай статистика жамоага ярашмаслиги турган гап. Гарчи ғалабалар «Қўқон-1912» ва «Локомотив» каби етакчиларга қарши ўйинларда қўлга киритилган бўлса ҳамки, Миржалол Қосимовнинг ишини ҳозирча ижобий баҳолаш мушкул.\nҲа, Ўзбекистон терма жамоаси собиқ устозларининг олий лигадаги фаолиятлари ҳозирча шундай нотекис кечмоқда. Хўш, вақтида мамлакатнинг энг сара футболчиларини бошқарган мураббийлар ички биринчиликда нима сабабдан яхши ишлай олмаяптилар? Ўз ўрнида бу саволга атрофлича жавоб қидирдик ва 3та сабаб топдик.\nРауф Инилеев олий лигада охирги марта 7 йил олдин ишлаганди, Миржалол Қосимов эса элитага 4 йиллик танаффусдан кейин қайтди. Улар орасида Вадим Абрамов нисбатан тажрибали ҳисобланади - «Локомотив»дан кетганига энди 2 йил бўлди. Бироқ шу 2 йил давомида ҳам олий лига анча-мунча ўзгаришларга учраганини ҳеч ким инкор этмаса керак. Хуллас, бу мураббийлар олий лига жамоаларида фаолият юритган вақтлар ички биринчилигимиз мутлақо бошқача ҳолатда эди.\nЧемпионлик учун кураш асосан 2та жамоа ўртасида кечарди - «Пахтакор» ва «Бунёдкор». Вадим Абрамов минг уриниб ҳам, бу жамоалардан «нон»ни тортиб ололмаганди, ҳарқалай. Ахир 2-3 йилча олдин ҳам «шерлар» мавсум бўйи 2-3та ўйинда очко йўқотишлари мумкин эди. Шунингдек, Миржалол Қосимов ҳам «Бухоро» ва «Навбаҳор»га ўхшаш клублардан осонгина очко олишга ўрганиб қолганди. Энди эса ўзи очко йўқотишга мажбур. Шундай экан, ҳозирги олий лига билан аввалгисини ўзаро таққослаш мантиққа зид.\nРауф Инилеев илгари ўртамиёна клубларда ишлаб кўрган, Вадим Абрамовда ҳам шундай тажриба озми-кўп мавжуд. Аммо шунга қарамай, ҳар иккисида аутсайдерлик кўникмаси йўқ. Олий лигада бу йил кураш жуда қизғин кечмоқда. Ўрмонга ўт кетса, ҳўлу-қуруқ баравар ёниши хусусида гап бор. Инилеев ва Абрамов ўша ёнғин ичида қолиб кетишмоқда, гўё.\nМиржалол Қосимовда эса бундай тажриба мутлақо йўқ. У бошқарган жамоа ҳеч қачон 2-ўриндан пастга тушмаганди. Ҳозир эса «қалдирғочлар» медаллар учун кураш эмас, балки юқори ўнликка кириб, лоақал ўртамиёналик мавқеини мустаҳкамлаш ҳақида ўйлашга мажбурлар. Қолаверса, Қосимов футболчилик даври ҳам мудом етакчилар сафида юрган, мураббий сифатида йилига лоақал битта соврин ютарди. Энди эса...\nЎзбекистон терма жамоаси сафида энг сара футболчилар тўп суришади. Шунингдек, ички биринчиликнинг етакчи клубларида ҳам. У ёғини сўрасангиз, ўртамиёна клубларда ҳам ўзига яраша кучли футболчилар бор. Гапнинг индаллоси, Рауф Инилеев, Вадим Абрамов ва Миржалол Қосимов ишлаган жамоаларда ҳар доим савияли футболчилар тўп суришган. Энди эса улар ихтиёрларида бор таркиб билан ишлашга мажбурлар. Бир ўйлаб кўринг, шундай шароитда Инилеев тезкор, Абрамов ҳужумкор ва Қосимов юқори самарали прагматик ўйинни йўлга қўя оладими? Жавоб беришда кўп бош қотиришга ҳожат йўқ. Рауф Инилеевда ҳозирги вазиятни ўзгартириш имконияти анча пастлиги тайин.\n«Обод» бу кетишда катта эҳтимолки, олий лигадан тушиб кетади, агар тарқаб кетмаса. Жамоанинг молиявий аҳволи шундай гапиришни тақозо этмоқда. Аммо Вадим Абрамов ва Миржалол Қосимов учун ҳаммаси ҳали олдинда. Бу мураббийлар иккинчи давра олдидан таркибда ўзгариш ясаш имкониятига эгалар.\nШу ҳолатида ҳам «Бунёдкор» энг сара футболчиларни ўз таркибида ўйнашга кўндира олади. Шунингдек, «Нефтчи»нинг шонли даври ортда қолгани билан анча-мунча ўйинчи Фарғона клубида тўп суриш вариантидан бош тортмаса керак. Кўрамиз, олий лиганинг иккинчи давраси қандай кечаркин? Айниқса, миллий жамоанинг собиқ бош мураббийлари ҳозирги ҳолатдан қандай чиқиб кетишлари (ёки бунга уринишлари)ни кузатиш ҳам қизиқ...\nYo'k,men ularni kaytishi omod keltirdi deb ayta olmayman."Bunyodkor"da zaxira o'yin bor edi yana o'z maydonida.Xar kanday jamoa o'z maydonida g'alabaga ikki batobar kuch bilan intiladi."Obod"xakida esa...Xammadini ko'rib turibmiz."Abramovxam "Neftchi"da nimadir kila olishiga ishonmayman.Lekin "Neftchi"o.l gada kolishi anik.geniy Geenrih.\n00:13 Мундиалдан қолиб кетган энг омадсиз 8 жамоа (0)\n22:50 Андижонда ҳуқуқни муҳофаза қилувчи органлар ходимлари ўртасида «УФА Кубоги» мусобақаси финал босқичи ўтказилмоқда (0)\n22:29 ЖЧ-2018: Польша – Сенегал учрашувининг энг яхши футболчиси ким бўлди? (0)\n22:21 ЖЧ-2018: Польша – Сенегал ўйин статистикаси (0)\n22:06 ЖЧ-2018: Сенегал Польшани мағлуб этди (0)\n21:50 ЖЧ-2018: Россия – Миср. Салоҳ асосий таркибда ўйнайди! (0)\n21:49 ЖЧ-2018: Россия – Миср учрашувидан олдин мухлислар (фотогалерея) (0)\n20:36 Гути «Реал» билан шартномасини узайтирди (0)\n20:11 ЖЧ-2018: Колумбия – Япония учрашувининг энг яхши футболчиси аниқланди (0)\n19:20 ЖЧ-2018: Польша –Сенегал. Таркиблар! (0)\n19:13 ЖЧ-2018: Колумбия – Япония ўйин статистикаси (0)\n19:06 ЖЧ-2018: Япония гуруҳ фаворитини мағлуб этди (0)\n18:49 «Челси» Антонио Конте хайрлашади (0)\n18:28 Расмий хабар! Равшан Эрматовга иккинчи турнинг марказий учрашуви топширилди (0)\n18:24 Жоау Канселу фаолиятини «Ювентус»да давом эттириши мумкин (0)\n18:17 ЖЧ-2018. Фарҳод Абдуллаев Португалия – Марокаш ўйинига тайинланди (0)\n17:57 Жаҳон чемпионати 2018даги илк қизил карточка кўрсатилди (0)\n17:51 «Реал» Милинкович-Савичнинг товон пулини тўлашга тайёр (0)\n17:35 Олим Арифов Дания – Австралия ўйинида комиссар сифатида ишлайди (0)


Биринчи июлдан пенсия ва нафақалар оширилди - тафсилотлар - 08.06.2021, Sputnik Ўзбекистон\nБиринчи июлдан пенсия ва нафақалар оширилди - тафсилотлар\nБелгиланган ёшга доир энг кам пенсия миқдоридан 565 000 сўмгача пенсия олувчиларнинг ёшга доир ва ногиронлик бўйича пенсиялари миқдори 565 000 сўмга етказилди 08.06.2021, Sputnik Ўзбекистон\nТОШКЕНТ, 8 июн - Sputnik. Ўзбекистон президентининг тегишли фармони билан Биринчи июлдан пенсия ва нафақалар оширилди.2021 йилнинг 1 июлидан бошлаб: - белгиланган ёшга доир энг кам пенсия миқдорида ва ундан кам пенсия олувчи шахсларга пенсияни ҳисоблаш базавий миқдорининг 20 фоизи миқдорида қўшимча тўлов жорий этилсин. Бунда, иш стажи тўлиқ бўлмаган чоғдаги пенсияларнинг энг кам миқдори қўшимча тўловни ҳисобга олган ҳолда 256 675 сўмдан 400 000 сўмга оширилади; - белгиланган ёшга доир энг кам пенсия миқдоридан 565 000 сўмгача пенсия олувчиларнинг ёшга доир ва ногиронлик бўйича пенсиялари миқдори 565 000 сўмга етказилди; - зарур иш стажига эга бўлмаган кекса ёшдаги ва меҳнатга лаёқатсиз фуқароларга бериладиган нафақа миқдори 315 030 сўмдан 400 000 сўмга етказилди; - боқувчисини йўқотганлик: пенсияси олувчиларнинг ҳар бир меҳнатга қобилиятсиз оила аъзоси учун қўшимча тўлов жорий этилди; пенсияси олувчиларнинг бир нафар меҳнатга қобилиятсиз оила аъзоси учун пенсиянинг энг кам миқдори 256 675 сўмдан 400 000 сўмга оширилсин ва кейинги ҳар бир меҳнатга қобилиятсиз оила аъзоси учун амалдаги тартибга мувофиқ пенсия тўланади; нафақаси олувчи оилаларнинг барча аъзоларини қамраб олиш мақсадида уларнинг бир нафар меҳнатга қобилиятсиз оила аъзоси учун нафақа миқдори 400 000 сўм ва кейинги ҳар бир меҳнатга қобилиятсиз оила аъзоси учун 150 000 сўмдан қўшилиши белгиланди; - болаликдан ногиронлиги бўлган шахсларга бериладиган нафақа ойига 513 350 сўмдан 565 000 сўмга оширилди.\nБелгиланган ёшга доир энг кам пенсия миқдоридан 565 000 сўмгача пенсия олувчиларнинг ёшга доир ва ногиронлик бўйича пенсиялари миқдори 565 000 сўмга етказилди\nТОШКЕНТ, 8 июн - Sputnik. Ўзбекистон президентининг тегишли фармони билан Биринчи июлдан пенсия ва нафақалар оширилди.\n2021 йилнинг 1 июлидан бошлаб:\n- белгиланган ёшга доир энг кам пенсия миқдорида ва ундан кам пенсия олувчи шахсларга пенсияни ҳисоблаш базавий миқдорининг 20 фоизи миқдорида қўшимча тўлов жорий этилсин. Бунда, иш стажи тўлиқ бўлмаган чоғдаги пенсияларнинг энг кам миқдори қўшимча тўловни ҳисобга олган ҳолда 256 675 сўмдан 400 000 сўмга оширилади;\n- белгиланган ёшга доир энг кам пенсия миқдоридан 565 000 сўмгача пенсия олувчиларнинг ёшга доир ва ногиронлик бўйича пенсиялари миқдори 565 000 сўмга етказилди;\n- зарур иш стажига эга бўлмаган кекса ёшдаги ва меҳнатга лаёқатсиз фуқароларга бериладиган нафақа миқдори 315 030 сўмдан 400 000 сўмга етказилди;\n- боқувчисини йўқотганлик: пенсияси олувчиларнинг ҳар бир меҳнатга қобилиятсиз оила аъзоси учун қўшимча тўлов жорий этилди; пенсияси олувчиларнинг бир нафар меҳнатга қобилиятсиз оила аъзоси учун пенсиянинг энг кам миқдори 256 675 сўмдан 400 000 сўмга оширилсин ва кейинги ҳар бир меҳнатга қобилиятсиз оила аъзоси учун амалдаги тартибга мувофиқ пенсия тўланади; нафақаси олувчи оилаларнинг барча аъзоларини қамраб олиш мақсадида уларнинг бир нафар меҳнатга қобилиятсиз оила аъзоси учун нафақа миқдори 400 000 сўм ва кейинги ҳар бир меҳнатга қобилиятсиз оила аъзоси учун 150 000 сўмдан қўшилиши белгиланди;\n- болаликдан ногиронлиги бўлган шахсларга бериладиган нафақа ойига 513 350 сўмдан 565 000 сўмга оширилди.


Грецияда намойишлар тартибсизликларга айланди\n26 май 2022, Тошкент вақти: 10:15\nГрецияда ҳукуматнинг иқтисодий бўҳронни ҳал этишга қаратилган режасига қарши чиққан намойишчилар ва полиция ўртасида тўқнашувлар рўй берди.\nПойтахт Афина ҳамда Грециянинг иккинчи йирик шаҳри Тессалоникида намойишчилар полиция ходимларига қарата тош улоқтирдилар. Полиция эса намойишчиларга қарши шовқин гранаталари ва кўздан ёш оқизувчи газдан фойдаланди.\nЖума куни Греция Бош вазири Георгис Папандреу иқтисодий бўҳронни жиловлаш мақсадида мамлакатда иш ўринлари қисқартирилиши ва солиқлар оширилиши мумкинлигини эълон қилди.\nЖорий ҳафта Афинага бир неча миллиард долларлик ёрдам кўрсатиш борасида ЕИ, Халқаро валюта жамғармаси ва Греция ўртасида олиб борилаётган музокараларнинг ниҳоясига етказилиши кутилмоқда.\nЖиддий молиявий қийинчиликларга дуч келаётган Греция 45 миллиард доллар атрофида ёрдамга муҳтож эканини эълон қилган.


Бахтиёр Шералиев - xabar.uz\n1989 йилда Фарғона вилояти Риштон туманида туғилганман. 2011 йилда Фарғона давлат университетини биология йўналишида тамомлаганман. Касбим биолог-ихтиолог, генетик. Айни дамда Хитой Халқ Республикасида докторантурада таҳсил олмоқдаман.\nИжтимоий ҳаётнинг барча соҳасиларига қизиқаман, жумладан таълим тизими, уни ривожлантириш ва ундаги камчиликларни бартараф этиш борасида турли мақолалар эълон қилиб бораман. Айни дамда интернет журналистика соҳасида ҳам ўзимни синаб кўриш истагидаман.


АҚШ ва Қозоғистон қонун чиқарувчилари Нур-Султонда хавфсизлик масалаларини муҳокама қилдилар\nНУР-СУЛТАН – Қозоғистон парламентининг юқори мартабали вакили Нурлан Нигматулин Нур-Султонда АҚШ конгрессменлари Девин Нунес ва Рик Кроуфорд билан учрашди. Бу ҳақда душанба (12 август) куни AKIpress нашри парламент матбуот хизматига таяниб хабар берди.\nНигматулин парламент қуйи палатасининг раиси ҳисобланади.\nТомонлар турли соҳаларда, жумладан халқаро хавфсизлик ва энергетика соҳасида Қозоғистон - АҚШ ҳамкорлигини ривожлантиришга оид масалаларни муҳокама қилдилар.\nНигматулин АҚШ ва Қозоғистон ўртасидаги стратегик шерикликнинг аҳамиятини алоҳида таъкидлади.\nНунес Қозоғистоннинг кўплаб соҳалардаги ютуқларини юқори баҳолар экан, терроризмга қарши кураш соҳасидаги алоқаларни ривожлантириш кераклигига эътибор қаратди.


Ёшларимиз ижросида голлар шоуси (батафсил) / CHAMPIONAT.asia\nЁшларимиз ижросида голлар шоуси (батафсил)\n30 апр 21:46\n1995 йилда туғилган ва ундан кичик футболчилардан иборат Ўзбекистон (U-19) ёшлар терма жамоаси ўзининг навбатдаги йиғинини якунлади.\nТошкентда ўтказилган ўн кунлик йиғин давомида Сергей Лушан бошқарувидаги жамоа учта ўртоқлик учрашуви ўтказди.\nОхирги ўйинни ёш футболчилар биринчи лига вакили "НБУ-Осиё" клубига қарши "ЖАР" стадионининг иккинчи майдонида ўтказишди. Бунда терма жамоа аъзолари рақиб устидан йирик 7:0 ҳисобида ғалаба қозонишди. Ҳисоб бундай йирик кўриниш олишини нафақат терма жамоа аъзолари, балки "НБУ-Осиё"нинг ўзи ҳам кутмаганди.\nЛекин ўйин бобида устунлик тўлиқ ёшлар термамиз томонида бўлди. Шундай вазиятлар бўлдики, банкчилар ҳатто майдон марказидан нарига ўта олишмади. Ёшларимизни рақиб дарвозасини тажрибали Юрий Цой қўриқлагани ҳам чўчитмади. Майдонда Жаводулло Ибрагимов, Леонид Кошелев каби футболчилар тўп тепган бўлишига қарамай, Сергей Лушан шогирдлари шижоат билан ўйин кўрсатган ҳолда бирин-кетин голлар уришди.\nБиринчи таймнинг ўзида ҳисоб 3:0 кўриниш олган бўлса, танаффусдан кейин биринчи лига жамоаси дарвозаси яна тўрт марта аниқ нишонга олинди. Шу куни ёшларимиз сафида жароҳат олгани боис Миржамол Қосимов майдонга туша олмади. Қолган ўйинчиларнинг ҳаммаси соғ ва улар навбатдаги йиғинни якунлаб уйга қайтиб кетишди. Шу йилнинг кузида бўлиб ўтадиган Осиё чемпионатига ҳозирлик кўраётган ёшларимиз энди майнинг ўрталарида яна пойтахтда тўпланишади.\nЎртоқлик учрашуви. 30 апрель\nЎзбекистон (U-19) НБУ-Осиё - 7:0\nЎзбекистон (U-19): Дилшод Ҳамроев, Фирдавс Абдусалимов, Одил Ҳамробеков, Достон Турсунов, Акром Комилов, Жавоҳир Соҳибов, Сардор Азимов, Жамшид Болтабоев, Элдор Шомуродов, Андрей Сидоров, Аслиддин Абдиев.\nЗахирадан тушганлар: Шерзод Абдураимов, Александр Беляев, Зоҳид Акбаралиев, Абдулла Комилов, Ислом Қобилов, Мурод Ражабов, Хуршид Ғиёсов, Забихилло Ўринбоев, Иззатилла Абдуллаев, Абдурасул Иномов.\nГоллар: А.Сидоров (2та), Э.Шомуродов, С.Азимов, З.Акбаралиев, И.Абдуллаев, Ж.Соҳибов, .\nҲасан Пирмуҳамедов кичик Ҳасан билан\nРасмларни ДОДАси эртага тушдан кейин бўлади. Ўқувчиларимизга катта хушхабаримиз бор.


O‘zLiDeP акцияси доирасида Ҳазораспнинг энг чекка мактабларига 100 дан ортиқ китоблар совға қилинди | O'zLiDeP\nO‘zLiDeP акцияси доирасида Ҳазораспнинг энг чекка мактабларига 100 дан ортиқ китоблар совға қилинди\nКитоб инсонни эзгуликка чорлайди, дунёқарашини юксалтиради. Китоб билан ошно бўлган ҳар бир мурғак қалбдан меҳр ва садоқат, инсонийлик, раҳм-шавқат, ота-онага ҳурмат, она ватанга садоқат каби эзгу амаллар ҳамроҳ бўлади. Зеро, китоб — энг яқин дўстдир.\nШу маънода бугун Ўзбекистон Либерал-демократик партияси ҳудудий ташкилотлари томонидан “O‘zLiDeP, ёшлар, китоб ва маънавият” номли акция доирасида жойларда турли тадбирлар, учрашувлар ўтказиб келинмоқда.\nАкция доирасидаги навбатдаги тадбир Хоразм вилояти, Ҳазорасп туманидаги 11-мактабда ташкил этилди.\nТадбирда таълим даргоҳида таҳсил олаётган ёшларга кўпрок китоб ўқиш, китобхонлик кечаларида фаол қатнашиш, ҳар бир адибнинг ҳаёт йўлини ўрганиш зарурлиги борасида тавсиялар берилди.\nШу куни O‘zLiDeP депутатлик гуруҳи аъзоси Гулнора Матмуратова томонидан мазкур мактаб кутубхонасига 100 га яқин китоблар туҳфа этилди.\n“Мактабимиз кутубхонасида бадиий асарлар унчалик кўп эмасди. Депутатимиз бизларга кўплаб адибларнинг қизиқарли асарлари, романларини совға қилди. Очиғи, бундан жуда хурсанд бўлдик. Албатта, ушбу асарларни ҳам севиб ўқиймиз”, – дейди муассасанинг 10-синф ўқувчиси Нигора Йўлдошева.\nШунингдек, муассасага Урганч шаҳридан китоб савдоси билан шуғулланувчи йирик тадбиркорлар таклиф қилиниб, китоб ярмаркаси ҳам ташкил қилинди.\nАкция доирасида ўтказилган китоб ярмаркаси мактаб жамоасига янада қувонч бағишлади. Сабаби, Ҳазорасп туманининг чекка қишлоқ ҳудудидаги таълим муассасаларида бу каби акциялар деярли ўтказилмайди.\nO‘zLiDeP Ҳазорасп туман Кенгаши раиси Юсупбой Юсупов ҳам шундай ҳайрли ишларни давом эттирди. Ўзи таҳсил олган 25-мактабга бориб, мактаб жамоаси ва ёшлар билан учрашди. Ёшларнинг қизиқишлари, муаммоларини ўрганди. Ўз ҳомийлиги асосида мактаб кутубхонасига 20 га яқин китоблар совға қилди.\nО`zLiDeP Ҳазорасп туман Кенгаши\n“Етиштирилган мева ва сабзавотларни экспорт қилишда қийинчиликлар бўлмаслиги керак”


Бағдодда БМТ идорасига ҳужум уюштирилганидан сўнг халқаро ташкилотлар ўз хавфсизлиги ҳақида ўйлай бошлади. .\nЎтган ҳафта Бағдоддаги БМТ Бош қароргоҳига террор ҳужуми уюштирилгани, шунингдек, коалиция кучларига қарши қуролли ҳужумлар уюштирилаётгани, халқаро ташкилотларни бундан буён Ироқдаги ўз фаолиятини қандай давом эттириш ҳақида ўйлашга мажбур қилмоқда.\nБМТ идорасига ҳужум уюштирилганидан сўнг, ташкилот ўз ходимларининг аксарини Бағдоддан олиб чиқди. Бу ҳақда ҳозирча аниқ рақамлар эълон қилинмади. Бироқ БМТ расмийсининг ахборот агентликларига билдиришича, тез орада БМТ ўзининг 250дан ортиқ вакили, бошқача айтганда хорижлик ходимларининг 70 фоизини Иордания ва Қибрисга жойлаштириши мумкин.\nБағдодда қолган БМТ ходимларининг аксари, бомба ҳужумидан вайрон бўлган идора биноси яқинида чодирларда яшамоқдалар. БМТ расмийлари эса, бомба ҳужуми уларни қўрқита олмаслиги ва Ироқдаги фаолият давом этишини айтмоқдалар.\nАйни пайтда, Ироқдаги бошқа халқаро ташкилотлар ҳам ўз фаолиятларини қандай давом эттириши ҳақида ўйлай бошладилар. Хусусан, Халқаро қизил хоч қўмитаси матбуот котиби Нада Доумани мухбирларга, турли тахдидлар туфайли ташкилот эҳтиёт чоралари кўришга мажбур эканини таъкидлади: “Биз ҳужум нишони бўлишимиз мумкинлиги ҳақида маълумот олдик ва буни жиддий қабул қилдик. Қалтис муҳитда фаолият олиб бораётганимиз, шунингдек, пойтахтда ҳамон зўравонликлар кўп учраётганини ҳисобга олсак, тегишли чора кўришдан бошқа иложимиз йўқ”.\nХалқаро қизил хоч ташкилоти ўз идоралари хавфсизлигини қайта кўриб чиқмоқда. Матбуот котиби Нада Доумани, ташкилоти айрим ходимларни бошқа ерга жойлаштираётган бир пайтда, бошқалари Ироқда фаолиятни давом эттираётганини айтади: “Биз ходимларимизни Ироқдан эвакуация қилаётганимиз йўқ, аксинча Ироқда қолишга қарор қилганмиз. Ҳозирда айрим хорижлик ходимларни Бағдоддан шимол томонга ва қўшни давлатларга қайта жойлаштиряпмиз”.\nБМТ идорасига қарши уюштирилган ҳужум катта-ю кичик халқаро хайрия ташкилотларини бундан буён Ироқдаги фаолиятини давом эттириш-эттирмаслик ҳақида жиддий бош қотиришга мажбур қилди. “Save the children” номли ташкилот ана шундай ташкилотлардан бири. Ироққа 10 миллион долларлик ёрдам дастури билан келган мазкур ташкилот мактаб ва касалхоналарни таъмирлаш, шунингдек, етимхона ва қамоқларда болалар ҳуқуқлари бузилишининг олдини олиш ишлари билан шуғулланади. “Save the children” ташкилоти матбуот котиби Брендан Падди Бағдоддаги БМТ қароргоҳига уюштирилган террор ҳужумидан кейинги воқеликка шундай муносабат билдирди: “Save the children” ва бошқа ташкилотлар хавфсизлик чораларини кучайтирмоқда. Айни пайтда, келгусида Ироқдаги фаолиятни давом эттириш учун нималар қилиш кераклиги масаласини ҳам кўриб чиқмоқдалар”.\nИроқликларга инсонпарварлик ёрдами етказиб бераётган халқаро ташкилотларнинг келгуси фаолиятлари ҳақида қандай қарор қабул қилиши, АҚШ етакчилигидаги коалиция кучлари ва БМТнинг Ироқдаги хавфсизлик вазиятини қанчалар яхшилай олишига боғлиқ бўлиши мумкин.\nЖамоатчилик орасида хавфсизлик борасидаги мунозаралар кучайиб бораётган бир пайтда, 26 август куни Ироққа белгиланган биринчи тижорат парвози хавфсизлик сабабларига кўра кечиктирилди. Полшанинг ЛОТ ҳаво йўллари кампанияси Басра шаҳрига белгиланган бу парвоз бир ҳафтадан сўнг амалга оширилиши мумкинлигини маълум қилди.


ЭРОН ЯДРОВИЙ ДАСТУРИНИ ТЎХТАТДИ\n05 март 2021, Тошкент вақти: 06:19\nЭрон Европа Иттифоқи таклифига жавобан ўз ядровий дастурини вақтинчалик тўхтатишга рози бўлди. Теҳрон ҳукумати Франция, Германия, Британия элчихоналарига махсус баённома йўллаб, мамлакатда бойитилган уран ишлаб чиқаришга қаратилган барча фаолият тури тўхтатилганини билдирди. Баённомада ядровий масалада тўлақонли халқаро шартномага эришилгунга қадар Эроннинг ушбу қарори кучда қолиши таъкидланади.\nЭроннинг ядровий дастурни тўхтатиб туриш ҳақдаги қарорини, ўтган хафтадаги Париж музокаралари махсули дейиш мумкин. Париж музокаралари чоғида ЕИ Эронга бойитилган уран ишлаб чиқаришни тўхтатиш эвазига ядровий ёқилғини четдан импорт қилиш имконини ваъда қилган ва импорт қилинган ядровий моддалардан фақат тинч мақсадларда фойдаланиш талабини қўйган эди.\nШунингдек, ЕИ Эрон билан савдо-сотиқ ва хавфсизлик сохаларида яқиндан ҳамкорлик қилишга тайёрлигини билдирганди. Якшанба куни, Эроннинг ядровий масалалар бўйича бош музокарачиси Хасан Рухоний Европа Иттифоқи билан узоқ муддатли шартнома имзолангунга қадар Теҳрон ядровий дастурини тўхтатиб туради, деб айтди. Рухонийга кўра, мазкур шартнома юзасидан музокаралар декабр ойининг ўрталарида ўтиши керак.\nҲозирда Франция, Германия, Британия Эроннинг бойитилган уран ишлаб чиқаришни тўхтатиши ҳақида билдирган мактубни ўрганиб чиқмоқдалар.\nЕИ расмийларига кўра, Эроннинг ўтган хафта Париждаги музокаралар чоғида қўйилган барча талабни бажаришга рози бўлгани баённомада аниқ ифодасини топмаган кўринади. "Теҳроннинг бу баёноти биз хоҳлаётган нарса эканини билиш учун учала ҳукумат мактуб матнини диққат билан ўрганиб чиқиши керак", - деди Британия расмийси.\nФранция ҳам бу борада шошқалоқликка йўл қўйилмаслигини айтди. Аммо, Халқаро атом энегрияси агентлигидагилар, Эроннинг ядровий дастурни тўхтатиш ҳақидаги баёноти Европа Иттифоқи хоҳлаётган нарса эканини айтишмоқда. Агентликка алоқадор ғарблик дипломат, "Эроннинг бойитилган уран ишлаб чиқаришни тўхтатиши бу Европа Иттифоқи қўйган талабдир", - деди.\n25 ноябр куни 35 давлат вакилларидан иборат Халқаро атом энергияси агентиги бошқарув кенгаши Эронга санкция жорий қилиш масаласини Хавфсизлик Кенгашига ошириш ёки оширмаслик ҳақида бир қарорга келиши керак.\nМаълумки, Қўшма Штатлар ва Исроил Эрон Ислом Республикасини хуфёна тарзда ядровий қурол ишлаб чиқаришга уринаётганликда айблаб, дунё ҳамжамитини бу давлатга қарши санкция жорий этишга чақирган. Ўз навбатида Техрон расмийлари Эрон ядровий дастури мамлакатнинг электр энергиясига бўлган эхтиёжини қондиришга йўналтирилганини қайд этиб келганлар.


1948 йил Освенцим (Аушвиц)га яқин Брешце, Польшада масиҳий оилада туғилди.\n1965 йил Раббимиз имон келтирди. Шу йилиёқ Польшада болалар хизмати билан шуғилланада бошлади. 1969 йилгача Освенцим туманида ўқиб, ишлади.\n1969 йилдан 1974 йилгача Варшава, Польшада Масиҳийлик Илоҳиёт Академиядаси илоҳиётни ўрганди.\n1972 йил Хеленага уйланди. Икки фарзанди бор, Богдана (1975 йилда туғилган) ва Дороту (1979 йилда туғилган); уларнинг иккови ҳам уйланган ва турмуш ўртоқлари (Агнешка ва Конрад) билан БХЖда хизмат қилишади.\n1975 йили Польшада Илоҳиёт магистри унвонини олди.\n1976 йил Кильхциммер, Швейцарияда БХЖ Етакчиларини Тайловчи Иститутини якунлади.\n1969 йилдан 1990 йилгача болалар ва ёшларга хушхабар етказишни ташкил қилган, Польша ва қўшни мамлакатларда ўқитувчи ва ота-оналарга таълим берган.\n1982 йилдан 1990 йилгача масиҳий жамоатларга асос солди ва Польша, ҳамда бошқа мамлакатларда, жумладан Ҳиндистонда жамоат, каломий мактабларда дарс берди.\n1991 йилдан 2006/2007 йилларда Хелена билан БХЖ Марказий ва Шарқий Европа директори сифатида хизмат қилди. Улар БХЖ хизмати эътиборини Россия ва Ўрта Осиё мамлакатларига қаратишди, ҳамда 30 мамлакат миллий етакчиларига раҳбарлик қилишди. Бундан ташқари БХЖнинг Европа Кенгашининг аъзоси бўлишган.\n2000 йилдан 2006 йилгача Белгиянинг Хеверлее/Лейвен Инжилчи Илоҳиёт Куллиётида илоҳиёт доктори дастури бўйича шуғилланди.\n2006 йил Систематик илоҳиётдан “Постмодернистик герменевтика ва унга Инжилча жавоб” мавзуси фалсафа доктори унвонини олди.\n2008 йили БХЖнинг Муқаддас Китобдан таълим бериш бўйича “Худо Каломини Қайтиши!” Халқаро Хизмати ташкил қилди.\nДоктор Чеслав Бассара инглиз, немис, рус, поляк ва эсперанто тилларида гаплашади.\nЎзининг Муқаддас Китобдан таълим бериш хизмати туфайли, Чеслав дунёнинг беш қитъасининг 60дан ортиқ мамлакатларида бўлди. Булар, Аргентина, Арманистон, Озарбайжон, Бразилия, Босния ва Герцоговина, Буюк Британия, Венгрия, Грузия, Германия, Голландия, Ҳиндистон, Кения, Қирғистон, Литва, Молдова, Янги Зелландия, Руминия, Россия, Сербия, Словакия, АҚШ, Туркия, Уганда, Украина, Фарер ороллари, Филиппин, Чехия, Эстониялардир.\n«Хуллас, эй биродарлар, Раббимиз каломи худди сизларда бўлгани сингари, бизнинг орамизда ҳам тез ёйилиши ва улуғланиши учун ибодат қилинглар.» (2 Сал. 3, 1).


Digital Trust | Стратегик йўналиш\nБиз - Ўзбекистоннинг инвестициялар бозорида хавфсизлик кафилимиз\n“Рақамли ишонч” жамғармаси хорижий инвесторлар билан турли фалият соҳаларида ҳамкорлик юритади\nИнвестиция лойиҳалари амалга оширилди. Кутилаётган инвестициялар ҳажми 15 млн. АҚШ долларидан 50 млн. АҚШ долларигача ташкил этади. Йирик халқаро компаниялар ва Жамғармалар билан меморандумлар имзоланди.\nДавлат муассасалари билан блокчейн технологияларини жорий этиш бўйича меморандумлар имзоланди. Жумладан: Ўзбекистон Республикаси Бош прокуратураси Академияси, Маданият ва санъатни ривожлантириш жамғармаси, Ўзбекистон Республикаси Ер ресурслари, геодезия, картография ва давлат кадастри давлат қўмитаси.\n“Рақамли ишонч” Жамғармаси турли хорижий ҳамкорлар билан ҳамкорлик юритмоқда. Улар: Bitfury Group, Blockchain Industrial Alliance, BANKEX Services Inc., KIND (Korea Overseas Infrastructure and Urban Development Corporation) ва б.\nНоябр ойида Жамғарма ташаббуси билан “Дори-дармонлар, тиббий асбоб-ускуналар ва тиббий жиҳозларни экспертизадан ўтказиш ва стандартлаштириш давлат маркази” ДУК учун автоматлаштирилган рўйхатга олиш тизимига блокчейнни жорий етиш бўйича пилот лойиҳа жорий этилди. Шу тариқа, мазкур объект маълумотлари хавфсизлиги таъминланди.\nЎзбекистон Республикаси Президенти Қарорига мувофиқ Universal Mobile Systems (UMS) мобил алоқа оператори тўлиқ равишда “Рақамли ишонч” рақамли иқтисодиётни ривожлантиришни қўллаб-қувватлаш Жамғармаси тасарруфига ўтказилди. Жамғарма Universal Mobile Systems нинг 2019–2021 йиллар учун ривожланиш концепциясини ҳам ишлаб чиқади.


Ижтимоий ҳимоя сўзда эмас, амалда бўлиши керак | Истеъмол товарлари ишлаб чиқариш, савдо ва хизмат кўрсатиш ташкилотлари ходимлари касаба уюшмаси Республика кенгаши\nШоқосим Шоисломов – таниқли ўзбек дипломати. Йигирма тўрт йил Ташқи ишлар вазирлиги тизимида, шу жумладан, вазир ўринбосари, Ўзбекистоннинг Россиядаги ва Тожикистондаги Фавқулодда ва мухтор элчиси бўлиб ишлаган.\nСўнгги йилларда мамлакатимиз жамоатчилиги давлат ҳокимияти органлари, хўжалик юритувчи субъектлар, сиёсий партиялар ҳамда жамоат бирлашмаларининг Ўзбекистонда амалга оширилаётган улкан ўзгариш ва янгиланишлар жараёнидаги иштироки ҳақида кўплаб маълумотларга эга бўлмоқда.\nХусусан, шу йўналишда касаба уюшмалари томонидан ҳам кенг кўламли ишлар олиб борилаётир. Ўзбекистон Касаба уюшмалари Федерацияси ҳузурида янги ташкил этилган Ахборот-таҳлил маркази раҳбари Шоқосим Шоисломов билан суҳбатимиз шу хусусда бўлди.\n– Суҳбатимизни касаба уюшмалари фаолияти, уларнинг юртимизда амалга оширилаётган кенг кўламли ислоҳотлардаги иштирокидан бошласак.\n– Аввало, таъкидлаш керакки, Ўзбекистон касаба уюшмалари ҳам бошқа мамлакатлардаги сингари меҳнаткашлар ҳаётининг барча жабҳасини қамраб олган энг оммавий жамоатчилик ташкилоти ҳисобланади.\nЎКУФ тузилмасида ҳудудий ва тармоқ бирлашмалари мавжуд. Ҳозирги кунда 90 мингдан ортиқ бошланғич ташкилотлари бўлиб, уларнинг 5,1 миллион нафардан зиёд аъзолари бор. Республикада кечаётган ислоҳотлар жараёни касаба уюшмалари тузилмаларини ҳам мақбуллаштиришни талаб этди. Негаки, бугунги кунда иқтисодиётнинг янги тармоқлари шаклланмоқда, минглаб корхоналар барпо этилиб, у ёки бу жамоанинг идоравий бўйсунуви ўзгаряпти.\nШуларга мос ҳолда, биз ҳам фаолиятимизни бугунги даврга, талаб-вазифаларга мувофиқлаштиришга интиляпмиз.\nКасаба уюшмалари ҳақида кўпчилик билади, бироқ уларнинг кундалик фаолияти тўғрисида нисбатан кам маълумотга эга. Кўпинча фуқаролар касаба уюшмаларини зарур ҳоллардагина моддий ёрдам сўраб мурожаат қилиш, меҳнат таътили пайтида санаторийга ёки дам олишга йўлланма олиш, фарзандини ёзги оромгоҳга юборишда кўмак берадиган тузилма сифатидагина билади, холос.\nАслида эса асосий ишлар меҳнат жамоаларида, яъни заводлар, шахталар, фермалар, касалхоналар, мактабларда амалга оширилади. Масалан, гарчи бизда муаммолар ҳали кўп бўлишига қарамай, юртимизда бошқа кўплаб давлатлардан фарқли ўлароқ, оммавий иш ташлашлар, ижтимоий можаролар, турли салбий ҳолатлар кузатилмайди.\nБунинг сабабини мамлакатда Президент Шавкат Мирзиёев бошчилигида олиб борилаётган ижтимоий йўналтирилган оқилона сиёсат натижаси билан боғлаш мумкин. Сўнгги уч йил ичида ҳокимият вакиллари фуқаролар билан тўғридан-тўғри ишлашга ўтди, барча даражадаги мансабдорлар оддий инсонлар олдидаги ўз масъулиятини ҳис эта бошлади. Бугун ҳаётимиздаги янги талабларни тушуниб етишни истамайдиганлар эса ўз лавозимларидан озод этилмоқда. Шу боис агар қайсидир жамоада ходим асоссиз ҳолда ранжитилса, мисол учун, вақтида ойлик иш ҳақи берилмаса, ижтимоий имтиёзлардан маҳрум этилса, касаба уюшмаси қўмитаси раиси иш берувчини суд ёки иш ташлаш билан қўрқитиши шарт эмас. Аксинча, давлатимиз раҳбарининг халқпарвар сиёсатини, жумладан, халқ давлат идораларига эмас, давлат идоралари халқимизга хизмат қилиши лозимлигини эслатишнинг ўзи кифоя. Натижада ўзаро мақбул ечимга келинади ва муаммо ҳал бўлади.\nОдамларнинг ўн йиллар мобайнида йиғилиб қолган муаммоларига доир мурожаатлар Касаба уюшмалари Федерацияси бўлимларининг доимий назорати остида. Уларнинг аксариятини ҳал қилиш катта молиявий маблағ талаб этмайди. Фақат инсоний муносабат билдириш, муаммони ўрганиш ва уни ҳал қилишда амалий ёрдам беришнинг ўзи кифоя.\n– Касаба уюшмалари қуйи тузилмалари инсонларнинг кундалик эҳтиёжларини ҳал этишда фаол қатнашмоқда. Хўш, Ўзбекистон касаба уюшмалари Федерацияси улар фаолиятини мувофиқлаштирувчи сифатида қандай ишларни амалга оширяпти?\n– Касаба уюшмалари жамиятнинг ажралмас қисми бўлиб, мамлакатимиз ҳаётининг барча соҳасига кириб борган. Шу сабабли бизнинг умуммиллий вазифалардан ажралиб турадиган алоҳида вазифаларимиз бўлиши мумкин ҳам эмас.\nМамлакатимизда рўёбга чиқарилаётган Ҳаракатлар стратегияси ушбу улкан бунёдкорлик ишларида барчанинг фаол иштирок этишини назарда тутади. Фақат умумхалқ саъй-ҳаракатлари билан мана шу стратегик вазифани бажара оламиз. Аксинча, ҳозирги тезкор дунёда ривожланган давлатлар ёхуд трансмиллий корпорациялар учун хом ашё етиштириб берувчи мамлакат сифатидагина қолиб кетиш ҳеч гап эмас.\nШундан келиб чиқиб, Ўзбекистон касаба уюшмалари мамлакатимизда амалга оширилаётган комплекс ислоҳотлар жараёнидаги ўз роли ва ўрнини аниқ белгилаб олган. Қуруқ гап бўлиб қолмаслиги учун фаолиятимизга доир мана бу рақамларни келтириб ўтишни истардик.\nЎтган йиллар давомида касаба уюшмалари фаолиятида профессионал спорт, корхоналарда бўладиган оммавий жисмоний тарбия машғулотлари ва ишлаб чиқариш гимнастикаси тушунчалари унутилган эди. Сўнгги икки йил ичида давлат ҳомийлиги, корхоналар маблағлари ёрдамида бир пайтлар амалда бўлган, аммо кейинчалик эсдан чиқарилган бундай анъаналар қайта тикланди.\nОммавий югуриш кунлари, марафон ва веломарафонлар ўтказилмоқда. Ишлаб чиқариш гимнастикаси ва жисмоний тарбия машғулотлари нафақат меҳнат жамоаларида, балки маҳаллаларда ҳам ташкил этиляпти.\nШунингдек, бир пайтлар ўзбошимчалик билан олиб қўйилган қатор спорт иншоотлари яна касаба уюшмалари ихтиёрига қайтарилди. Касаба уюшмалари спорт жамиятига қарашли профессионал ҳамда ҳаваскор клублар фаолияти қайтадан йўлга қўйилди. Натижада бугунги кунда спортчиларимиз Токиода бўлиб ўтадиган Олимпиада йўлланмаларини қўлга киритиш учун астойдил ҳаракат қилишмоқда.\nБир ой илгари Наманганда халқаро стандартларга жавоб берадиган сув спорти саройи фойдаланишга топширилди. Бунга касаба уюшмаларининг 29 миллиард сўмдан ортиқ маблағи йўналтирилди.\nЯқинда 4 та замонавий болалар соғломлаштириш оромгоҳи қурилиши бошланганди. Улардан учтаси болаларни қабул қилмоқда. Тўртинчиси Мўйноқ туманида қурилаётир. Ушбу лойиҳалар учун 65 миллиард сўм ажратилган.\nБиз реалист бўлишимиз керак ва турли объектив ҳамда субъектив сабабларга кўра, юртимизда ижтимоий-иқтисодий муаммолар йиғилиб қолганини аниқ тан олишимиз лозим. Бинобарин, шу муаммоларни ҳал этмай туриб, олдинга силжий олмаймиз.\nҲудудлар у ёқда турсин, ҳатто пойтахтимизда ҳам аҳолининг кундалик ҳаёти билан боғлиқ кўплаб муаммоли масалалар йиғилиб қолган эди.\nКасаба уюшмалари Федерацияси раиси Қудратилла Рафиковга мамлакат раҳбарияти томонидан тошкентликлар ижтимоий-иқтисодий муаммоларини ҳал этиш, аҳоли билан бевосита жойларда мулоқот ўтказиш бўйича идоралараро комиссияга раҳбарлик қилиш тавсия этилиши замирида ҳам шу муаммоларга ечим топиш мақсади мужассамдир.\n2018 йил августдан буён барча даражадаги мансабдор шахслар билан ҳамкорликда Шайхонтоҳур, Олмазор, Бектемир, Учтепа, Чилонзор, Юнусобод, Яшнобод ва Яккасарой туманларида 10 минг киши иштирокида 370 та маҳалла қамраб олинди. Бу ишга касаба уюшмалари фаоллари ҳам жалб қилинди.\nКелтирилган рақамлар ортида минглаб одамлар тақдири ётибди. Шу боис ҳам барча фаолларимиз, яъни Федерация аппаратидан тортиб, тармоқ касаба уюшмаларининг республика кенгашлари, вилоят кенгашлари ходимлари, касаба уюшмаси қўмитаси раислари ҳам Ўзбекистондаги улкан ўзгаришлар дастурини амалга оширишда фаоллик кўрсатиб келмоқда. Чунки улар ҳозирги шароитда бу жуда зарурлигини, юртимизда олиб борилаётган бунёдкорлик ишларига ўзларининг дахлдорлигини, ҳар куни савоб иш қилиш кераклигини юракдан ҳис этмоқда.\n– Фаолиятингиз давомида муаммо ва тўсиқларга ҳам дуч келасизми?\n– Албатта, муаммолар йўқ, ҳаммаси кўнгилдагидек, десак, катта хато бўлади.\nҲар қандай ижтимоий тузумда иш берувчи ва ходим ўртасида доимо манфаатлар тўқнашуви бўлади. Бу ҳолатда касаба уюшмалари улар ўртасида ўзига хос кўприк вазифасини ўтайди. Улар ходимлар манфаатларини ифода этган ҳолда, иш берувчи томонидан ушбу манфаатларга амал қилинишини талаб этишлари лозим. Бу борада ҳали кўп ишларни бажаришимиз керак.\nБиргина мисол: болалар меҳнати ҳамда мажбурий меҳнат муаммосини олайлик. Ушбу муаммо фақат сўнгги йиллардагина ҳал бўлди.\nЁки бошқа бир масала – иш вақти меъёрларига амал қилиш билан боғлиқ. Маълумки, Ўзбекистон Халқаро меҳнат ташкилотининг қирқ соатлик иш ҳафтасига доир Конвенциясини ратификация қилган. Бироқ амалиётда кўплаб иш берувчиларнинг қўшимча ишлаган ходимлар учун ҳақ тўланишига тўлиқ эришилмаяпти. Бу борада касаба уюшмалари қатъий позициясини кўрсатиши зарур.\nБироқ кўпинча шундай ҳолатларга дуч келамизки, хўжаликлар, фирма ва компаниялар, шу жумладан, қўшма корхоналар раҳбарлари ўз тузилмалари ҳузурида сунъий тўсиқлар яратган ҳолда, касаба уюшмалари ташкилотларини тузишдан бош тортмоқда. Албатта, улар корхонада меҳнат қонунчилиги талаб ва меъёрларига амал қилинишини назорат қиладиган, ходимлар ҳуқуқларининг чекланиши, ойлик маош, иш вақтидан ташқари меҳнат учун ҳақнинг ўз вақтида тўланишини даъво қиладиган тузилма пайдо бўлишини хоҳламайди. Уларга қараб, қандайдир такаббур, касаба уюшмаси вакили ёки ҳокимият ходимини ўзидан паст деб кўрадиган янги қатлам шаклланмаяптими, деган хавотир пайдо бўлади. Бундай ҳаволаниш менталитетимизга мутлақо мос эмас.\nЮзага келаётган шу ва бошқа муаммолар эндиликда «Касаба уюшмалари тўғрисида»ги янги қонуннинг қабул қилиниши билан тартибга солинади. Ушбу қонун лойиҳаси умумхалқ муҳокамасига қўйилади, ундан сўнг мамлакатимиз парламентига киритилади.\n– Касаба уюшмаларининг халқаро муносабатлари ҳақида ҳам сўзлаб берсангиз. Бу борада жонланиш сезиляптими?\n– Барчамиз Ўзбекистоннинг узоқ ва яқин давлатлар билан очиқ бўлиш, ўзаро манфаатли ҳамкорлик алоқаларини йўлга қўйиш, айниқса, Марказий Осиё мамлакатлари билан ишончли, яхши қўшничилик муносабатларини ўрнатишга бўлган интилишига гувоҳмиз.\nХусусан, Касаба уюшмалари Федерацияси охирги 2,5 йил ичида халқаро ташкилотлар, дунёнинг турли мамлакатларидаги ихтисослаштирилган тузилмалар билан илгари тўхтаб қолган алоқаларини қайта тиклади. Ушбу алоқаларимиз Ўзбекистоннинг халқаро иқтисодий муносабатларга фаол интеграциялашуви борасида олиб бораётган сиёсатининг таркибий қисми ҳисобланади.\nБиз бу жараёнда фаол иштирок этишимиз, иқтисодиётимизга хорижий инвестицияларни жалб қилиш, илғор тажрибани ўрганиш ва ишлаб чиқаришга замонавий технологияларни жорий этиш жараёнида фаол қатнашишимиз лозим. Зеро, бугун дунё ҳамжамияти юртимизда амалга оширилаётган кенг кўламли ислоҳотларга катта қизиқиш билан қарамоқда.\n2017 йил сентябрда Россия мустақил касаба уюшмалари федерацияси раиси М.Шмаков мамлакатимиз билан ҳамкорлик муносабатларини янада мустаҳкамлаш ва тажриба алмашинувини кенгайтириш мақсадида юртимизда бўлди. Ноябрда эса Ўзбекистон касаба уюшмалари фаолларининг Бутунжаҳон касаба уюшмалари конфедерацияси раиси В.С.Щербаков билан учрашуви ўтказилди. 2018 йилнинг декабрида Халқаро меҳнат ташкилотининг бош директори Гай Райдер раҳбарлигидаги делегация расмий ташриф билан юртимизга келди. Сал кейинроқ Тошкентда илк маротаба Касаба уюшмалари Умумконфедерацияси ижроия қўмитаси йиғилиши ташкил этилди.\nЯна бир мисол. Ўтган йилнинг апрель ойида бўлган «Ҳаракатлар стартегияси ва кучли ижтимоий сиёсат: халқаро амалиёт ва Ўзбекистон тажрибаси» мавзуидаги йирик халқаро конференцияда Федерациямиз раҳбарининг бугунги кунда Ўзбекистонда амалга оширилаётган ислоҳотлар ўз миқёси, йўналиши ва қамрови бўйича дунёда ўхшаши йўқдир, дея айтган фикрини иштирокчилар тўлиқ тасдиқлашди.\nТарихимизда илк маротаба бировлардан ўрганиб қолмай, ўз тажрибамиз билан ўртоқлаша бошладик. Эътиборлиси, бу тажриба ҳамкорларимизда катта қизиқиш уйғотяпти.\nШу ўринда муҳим жиҳатни алоҳида қайд этиш зарур, кўплаб хорижий мамлакатлардан фарқли ўлароқ юртимизда давлат ҳокимияти органлари, ҳукумат ва касаба уюшмалари ўртасида жиддий қарама-қаршиликлар йўқ. Ўзбекистондаги ислоҳотлар аниқ ижтимоий йўналишга эга ҳамда халқ ва ҳар бир фуқаро манфаати йўлида амалга оширилаётир. Бу касаба уюшмаларининг устав вазифаси ва мақсадларига тўла мос келади. Кўплаб хорижий давлатларда эса бошқача ҳолатни кузатиш мумкин.\nЎзбекистонга ташриф буюрган хорижий ҳамкасбларимиз меҳнатсеварлик ва уддабуронлик, ўз зиммаларига юклатилган вазифаларни бажаришда ҳалоллик сифатини ўзлари учун кашф этмоқдалар. Улар Тошкентда ва ҳудудларимизда билимли, ватанпарвар, «тоғни талқон қиладиган» кўплаб ёшлар билан учрашди. Ана шу жараёнда уларнинг аксарияти илгари ёпиқ бўлган ушбу мамлакатда бу каби ҳолатни кўраман, деб ўйламаганликларини очиқ тан олди. Айни чоғда меҳмонлар истеъдодли ва ғайратли халқимиз, бой ресурсларимиз, минг йиллик тарихимиз билан давлатимиз қандай қилиб халқаро рейтингда паст ўринларда қолганига ҳайрон.\nҲақиқатан ҳам, тўхтаб қолганимизни тан олишга мажбурмиз. Шу боис жадал суръатлар билан бой берганларимизнинг ўрнини тез фурсатда қоплашга интиляпмиз.\nЗиддиятлар чуқурлашиб боришига қарамай, жаҳондаги етакчи давлатлар биз билан фаол ҳамкорлик қилиш истагини билдирмоқда. Улар бизнинг сиёсий-иқтисодий имконият ҳамда истиқболимизни яхши ҳисоблаб чиққан ва Ўзбекистон билан минтақадаги етакчи давлат сифатида ҳамкорлик олиб бориш ҳақида аниқ тўхтамга келган.\nАммо хорижий тажрибаларга кўр-кўрона тақлид қилиб бўлмайди, айрим тенденцияларга, бизнинг шароитга тўғри келмайдиганларига танқидий нуқтаи назар билан ёндашиш жуда муҳим.\n– Бу борада Сиз дипломатик тажрибангиздан келиб чиқяпсизми?\n– Буни билиш учун 20 йил давомида мамлакатдан ташқарида ишлаш шарт эмас. Бугун жаҳон ахборот маконида материаллар денгиз кўпигидан ҳам кўп, уларнинг барчасини ўзингдан ўтказиб, уларга танқидий нуқтаи назар билан қараш ва дунёқарашинг, тўплаган билим ва ҳаётий тажрибанг асосида солиштириб чиқишинг керак.\nКасаба уюшмалари сиёсат билан шуғулланмайди – бу барчага маълум. Мамлакат ижтимоий-сиёсий ҳаётида ўз ўрнимиз бор. Шунга қарамай, бизнинг ёки хорижлик ҳамкорларимизнинг фаолиятига нохолис ёндашувлар унда-бунда кузатилади. Масалан, МДҲ касаба уюшмалари тузилмаларига нисбатан кўпинча киноя билан «заиф, бўш, тиши ўтмас ёки ҳукумат манфаатига хизмат қилади», деган фикр айтилади. Бу айблов ким томонидан тузилганлиги ноаниқ, мақсади ноаён халқаро жамғарма ва ноҳукумат ташкилотлар томонидан тўқилгани ҳеч кимга сир эмас.\nЯхши маълумки, кўпгина мамлакатларда ҳукуматлар вақти-вақти билан муддатидан олдин ўзгариб туради. Буни бизга демократик тузилиш, халқ иродаси, деб уқтиришади. Аслида эса навбатдаги сайловлардан кейин ҳокимият тепасига янги ҳукумат келган ва ярим йил ўтгач одамлар сайловолди кампанияси чоғида берилган ваъдалар қани, деб сўраётган бўлади.\nБир йилдан сўнг эса электорат янги ҳукумат аввалгисидан ҳеч ҳам фарқ қилмаслигига ишонч ҳосил қилади ва бунинг натижасида ҳаммаси навбатдаги тўнтариш билан якунланади. Янги сайловолди тадбирлари ва митинглар даври бошланади. Унинг тўлқинларида популистларнинг янги жамоаси навбатдаги бир ярим-икки йилга ҳокимият тепасига келиб олади…\nУлар турли-туман кўринишда бўлиши мумкин, аммо моҳият ўзгармайди. Моҳият шуки, вазиятга қараб, демократик қадриятдан кўпинча ваъдабозлар ва популистлар фойдаланади. Улар ҳокимиятни эгаллаб олиб, вақти келганда аниқ биладики, мамлакат иқтисодиёти тўхтаб қолган, у йилига фақат 0,5-1 фоиз ўсаётир холос. Шу ҳолатда иш ҳақини 20 – 25 фоизга ошириш ҳақидаги ваъдани таъминлаш имконсизлигини тушунадилар…\n– Биздаги воқеликка бунинг нима алоқаси бор?\n– Тўғридан-тўғри алоқаси бор. Гап шундаки, бой тажрибага эга бўлган халқимизга умуман мос келмайдиган Ғарбга хос «демократия» ёхуд «эркинлик», «юқори яшаш стандарти»ни тиқиштиришга уриниш, бир зум бўлсин, тўхтагани йўқ. Бу алоҳида катта мавзу. Аммо шу ўринда ана шундай «тиқиштиришлар» ҳосиласи бўлган бир ҳолатни айтмасак бўлмайди. Беш ёшли набирам компьютер ўйинлари, планшет ёки смартфонни яхши тушунади, Бэтмен, Покемонни ёддан билади, аммо Алпомиш кимлигини айтиб беролмайди. Уруш, ўлдириш, зўрлаш саҳналарига тўлиб-тошган Ғарб мультфильмларини катта қизиқиш билан кўради ва уни гоҳида бу томошалардан чалғитолмайсан ҳам. Ўзбек мультфильмлари, довюрак эртак қаҳрамонлари намойиш этиладиган фильмларни кўришни истамайди. Боз устига, улар жуда оз. Охирги пайтда ушбу муаммога алоҳида эътибор қаратилаётгани кишини қувонтиради.\nТескари аксиомани қарангки, олдинга интилишимиз, қўйилган мақсадга тез фурсатда эришиш учун, биринчи навбатда, ривожланган мамлакатлардан давлат тузилишининг оптимал моделларини ўрганишимиз, ҳамкорликда илғор технологияларни жалб этиб, ўзаро фойдали қўшма инвестицион лойиҳаларни рўёбга чиқаришимиз керак бўлади. Ҳозирги даврда альтруист ва филантроплар (беғараз, ўз мақсадларини кўзламасдан ёрдам берувчилар) йўқлигини эсимиздан чиқармаслик, кўзлаган фойдани олиш учун бизнес олиб борувчилар учун қулай шароит яратиб бериш ҳам айни заруратдир.\nМасалан, Шимолий Европа давлатлари – Норвегия, Швеция, Финляндия турмуш даражасига ҳавас билан қараймиз. Уларда давлат, бизнес ва касаба уюшмалари ўртасидаги ўзаро муносабатнинг ноёб модели мавжуд. Ҳамма нарса аниқ тақсимланган. Уларда давлат шароит яратиб беради, бизнес иқтисодиётни ҳаракатлантиради, касаба уюшмалари эса корпорациялар даромадлари барча жараён иштирокчилари ўртасида адолатли тақсимланишини кузатиб боради, ходимлар ҳақ-ҳуқуқлари поймол бўлишига йўл қўймайди.\nХалқаро тажрибани ўрганиш жараёнида ана шундай илғор жиҳатларни ўз менталитетимизга мослаб, жамият ҳаётига татбиқ этиш имконига эга бўляпмиз.\n– Назаримда, биз белгилаб олган мавзуимиз доирасидан анча чиқиб кетдик. Аммо бугунги кунда кечаётган жараёнлар ва уларни Ўзбекистон манфаатидан келиб чиққан ҳолда амалиётга татбиқ этиш барчамиз учун қизиқарли бўлса керак…\n– Катта авлод вакиллари яқин ўтмишимиздаги воқеаларнинг бевосита иштирокчиси сифатида уларни ўзаро солиштириб кўриш, нафақат солиштириш, балки мамлакатимизда олиб борилаётган кенг қамровли янгиланишларга татбиқ этиш имконига эга. Шу маънода айтадиган бўлсак, сўнгги вақтларда юртимизда одамлар кайфияти ва муҳит ўзгарди, халқимизда келажакка бўлган ишонч янада юксалди.\nБуни юртдошларимизнинг телевидение орқали берилаётган янгиликларни мунтазам кузатиб бораётгани ёки босма нашрларга бўлган қизиқиши ортганидан ҳам билиш мумкин. Бир неча йил илгари чойхона, оила, иш жойида навбатдаги қарор ёки Фармоннинг мазмун-моҳияти, энди иш бошлаган корхона истиқболи, қишлоқларимиздаги ўзгаришлар бунчалик қизғин муҳокама қилинганлигини ҳеч кузатмаганмиз.\nДарҳақиқат, юртдошларимиз муаммоларни муҳокама этиб, уларни ҳал қилишга эришмоқда. Узоқ қишлоқда яшаётган аҳоли вазир билан мулоқот қилиб, унга савол бериши мумкинмиди? Бунақасини, ҳатто телевизор орқали ҳам кўрмаганмиз. Ҳоким ўз кабинетидан чиқиб, фуқаролар билан учрашувлар ўтказганмиди? Шу йўл билан тўпланиб қолган муаммолар ҳал этилганми?..\nИқтисодиётимиз, ижтимоий ҳаётимиздаги реал ишлар аҳволи тўғрисидаги барча маълумотлар очиқ эълон қилинмоқда. Натижада айрим хорижий танқидчиларнинг нони яримта бўлди. Чунки ўзимиз камчиликларимизни яширмай гапиришга ўргандик.\nБашанг кийиниб, минбарларда инсон ҳуқуқ ва манфаатлари тўғрисида чиройли гапираётган хорижлик жанобнинг гапига кўпам ишонаверманг. Унинг гапидан кўра, тақдир тақозоси туфайли ёш болалари билан ота-онасининг уйида сиқилиб яшаётган онага давлат томонидан уй берилгани, унинг ишлаши учун тикув цехи ва болалар боғчаси ишга туширилганлигига оид ахборот минг марта қимматлироқдир.\nҚисқаси, бугун юртимизда инсон ҳуқуқ ва манфаатларини таъминлаш, ҳар биримиз учун муносиб меҳнат ва яшаш шароитлари яратишга қаратилган кенг кўламли чора-тадбирлар амалга оширилиб, зарур натижаларга эришилмоқда. Биз ривожланиш йўлига чиқиб олдик. Буларнинг барчаси, пировардида жаҳон ҳамжамиятидан ўз ўрнимизни топишимизга хизмат қилиши, шубҳасиз.\nР. АЛИШЕРОВ суҳбатлашди.\n← «Темп – 2019» Тошкент Халқаро форуми. 27 июнь.\nЁшлар учрашуви →


Қирғизистонда бюрократик аппаратлар қисқартирилмоқда, ишдан бўшатилганлар бизнес соҳасида ўқитилади\nҚирғизистон Республикаси Президенти Садир Жапаров «Давлат аппарати сонини қисқартириш тўғрисида» фармон чиқарди.\nДавлат раҳбари матбуот хизматининг таъкидлашича, бу «ижро этувчи ҳокимият ва бошқарув органлари тузилмасини оптималлаштириш, такрорланадиган ва кераксиз функцияларни йўқ қилиш, шунингдек бюджет маблағларини тежашни таъминлаш мақсадида амалга оширилган.»\nҲужжатга мувофиқ, Қирғизистон Республикаси Президенти маъмурияти, вазирликлар, давлат қўмиталари, маъмурий идоралар, бошқа давлат ижро этувчи органлари, маҳаллий давлат маъмурияти ва давлат раҳбарининг тасарруфидаги давлат органлари штатлари 30 фоизга қисқартирилди.\nБундан ташқари, Олий Кенгашга парламент аппарати ва Олий Мажлис маъмурияти ходимларининг сонини 30 фоизгача қисқартириш ҳам тавсия қилинди. Худди шундай тавсияномани Олий ва Конституциявий судларга, шунингдек Қирғизистон Республикасининг маҳаллий судларига ва Суд департаментига «судлар тузилмасини оптималлаштириш ва уларнинг штатини 30 фоизгача қисқартириш» мақсадида берилган. Маҳаллий ҳокимият идораларидан маҳаллий бюджет томонидан қўллаб-қувватланадиган бюджет муассасалари ва ташкилотларини инвентаризация қилиш, шунингдек, ходимлар сонини 30 фоизга қисқартириш сўралди.\nУшбу қарорлар муносабати билан Вазирлар Маҳкамасига ишдан бўшатилган ишчиларга қонун ҳужжатларига мувофиқ ишдан бўшатиш тўловлари тўлашни таъминлаш ва ишдан бўшатилган ишчиларни тадбиркорлик фаолияти асосларига ўргатиш бўйича зарур чораларни кўриш топширилди. Ходимларнинг учдан бир қисми ишдан бўшатилганлиги сабабли тежалган маблағларни давлат ва коммунал хизматчиларнинг иш ҳақини оширишга сарфлаш режалаштирилган.\nЭслатиб ўтамиз, 2021 йил бошида Қирғизистон ҳукумати вазирликлар, қўмиталар ва идоралар сонини 48 тадан 12 тага қисқартириб, давлат органлари тузилмасини оптималлаштириш тўғрисида қарор қабул қилди. Мамлакат раҳбарияти идораларнинг бекор қилинишини бюрократик аппаратлар билан изоҳлади, уни сақлашга катта маблағ сарфланади. 2020 йил ноябрь ҳолатига кўра Қирғизистонда 28 минг давлат ва муниципал ходимлар бор эди, уларнинг маошлари йилига 48 миллиард сомга тенг.